sagorsarker/bangla-wikipedia huggingface dataset:
অ্যালান গুথ

অ্যালান হার্ভি গুথ (, জন্ম ২৭শে ফেব্রয়ারি, ১৯৪৭) একজন মার্কিন তাত্ত্বিক পদার্থবিজ্ঞানী ও বিশ্বতাত্ত্বিক। গুথ অতিপারমাণবিক কণাসমূহের তত্ত্বের উপরে গবেষণা করেছেন এবং কীভাবে কণা তত্ত্ব আদি মহাবিশ্বের উপরে প্রযোজ্য সে ব্যাপারেও অধ্যয়ন করেছেন। তিনি বর্তমানে ম্যাসাচুসেটস ইনস্টিটিউট অভ টেকনোলজির ভিক্টর ওয়াইসকপ্‌ফ পদার্থবিজ্ঞান অধ্যাপক। আলেক্সেই স্তারোবিনস্কি এবং আন্দ্রেই লিন্দের সাথে তিনি ২০১৪ সালে "মহাবিশ্বের স্ফীতি সংক্রান্ত তত্ত্বের অগ্রপথিক হিসেবে" কাভলি পুরস্কার লাভ করেন।
গুথ ১৯৬০-এর দশকে এমআইটি থেকে পদার্থবিজ্ঞানে স্নাতক, স্নাতকোতর ও ডক্টরেট উপাধি লাভ করেন। ১৯৭৯ সালে গুথ কর্নেল বিশ্ববিদ্যালয়ে একজন নবীন কণা পদার্থবিজ্ঞানী হিসেবে কাজ করার সময় মহাবিশ্বের স্ফীতি ধারণাটির অবতারণা করেন এবং ১৯৮০ সালে এ বিষয়ে তাঁর প্রথম বিশেষজ্ঞ আলোচনাসভাটি (সেমিনার) পরিচালনা করেন। এরপর তিনি চাকুরি বদল করে স্ট্যানফোর্ড বিশ্ববিদ্যালয়ে কাজ করতে যান এবং সেখানে ১৯৮১ সালে তিনি আনুষ্ঠানিকভাবে মহাবিশ্বের স্ফীতি ধারণাটি প্রস্তাব করেন, যা অনুসারে সদ্য জন্ম নেওয়া মহাবিশ্বটি একটি সূচকীয় হারে স্ফীতিমূলক দশার মধ্য দিয়ে অতিক্রম করেছিল, যা একটি ধনাত্মক শূন্যস্থান শক্তি ঘনত্ব (ঋণাত্মক শূন্যস্থান চাপ) দ্বারা চালিত হয়েছিল।
গুথ তাঁর তত্ত্বটি সম্পর্কে ১৯৯৭ সালে একটি গুরুত্বপূর্ণ গ্রন্থ প্রকাশ করেন, যার শিরোনাম "দ্য ইনফ্লেশনারি ইউনিভার্স: দ্য কুয়েস্ট ফর আ নিউ থিওরি অভ কসমিক অরিজিন্‌স" (The Inflationary Universe: The Quest for a New Theory of Cosmic Origins, "স্ফীতিশীল মহাবিশ্ব: মহাবিশ্বের উৎসের একটি নতুন তত্ত্বের অনুসন্ধান অভিযান")।
তাম্বি

তাম্বি বা তুম্বি ( উচ্চারণ: "তাম্বি", একে তাম্বা বা তুম্বা বলেও ডাকা হয়), হল উত্তর ভারতীয় উপমহাদেশের অন্তর্গত পাঞ্জাবের একটি ঐতিহ্যবাহী বাদ্যযন্ত্র। উঁচু সুরে বাঁধা, এক তন্তু বাদ্যযন্ত্রটি পাঞ্জাবের লোকসঙ্গীতের সাথে সম্পর্কিত এবং বর্তমানে পশ্চিমী ভাংড়া সংগীতে খুব জনপ্রিয়।
পাঞ্জাবি লোকগায়ক লাল চাঁদ যমলা জাট (১৯১৪-১৯৯১) আধুনিক যুগে তাম্বিকে জনপ্রিয় করেছিলেন। ১৯৬০, ১৯৭০ এবং ১৯৮০ এর দশকে, অনেক পাঞ্জাবি গায়ক তাম্বি বাদ্যটি গ্রহণ করেছিলেন, এঁদের মধ্যে আছেন কুলদীপ মানক, মোহাম্মদ সাদিক, দীদার সান্ধু, অমর সিং চমকিলা, এবং কর্তার রমলা। আরও অন্যান্য ব্যবহার করেন তাদের মধ্যে আছেন কানওয়ার গ্রেওয়াল এবং সাঁই জহুরের মত পাঞ্জাবি সুফি গায়কেরা।
বাদ্যযন্ত্রটি একটি কাঠের লাঠি দিয়ে তৈরি যেটি একটি লাউয়ের খোলক অনুরণকের সাথে বসানো থাকে। একটি একক ধাতব তন্তু একটি সেতুর উপর দিয়ে অনুরণক পেরিয়ে যায় এবং লাঠির শেষে একটি সুর চাবিতে আবদ্ধ হয়। যন্ত্রে ধ্বনি উৎপন্ন করার জন্য, বাদক তর্জনী দিয়ে ক্রমাগত ঝাঁকুনি এবং প্রত্যাহার করে তন্তুটিতে অভিঘাত করে।
Thuhi, Hardial. "The Tumba-Algoza Ballad Tradition" . Translated by Gibb Schreffler. "Journal of Punjab Studies" 18(1&2) (Spring-Fall 2011). pp. 169–202.
মহাত্মা রঘুবীর আচন্তা

মমতা রঘুভীর আচন্তা (জন্ম ১৯ ডিসেম্বর, ১৯৬৭) হলেন একজন নারী ও শিশু অধিকার কর্মী। শিশু অধিকার সংরক্ষণের জন্য, অন্ধ্র প্রদেশ রাজ্য কমিশনের সদস্য হিসেবে তিনি ওয়ারাঙ্গল জেলার শিশু কল্যাণ কমিটির সভাপতি হিসেবে আছেন। তিনি থারুনি নামে একটি বেসরকারী সংস্থার প্রতিষ্ঠাতা ও এতে নির্বাহী পরিচালক হিসাবে দায়িত্বপালন করছেন। সংস্থাটি বালিকা ও নারীর ক্ষমতায়ন নিয়ে কাজ করে থাকে। তিনি শোষণ, সহিংসতা, শিশুদের প্রতি যৌন নির্যাতন, বাল্যবিবাহ, এবং শিশু নিগ্রহের মতো উদ্ধার ও বিচার্য বিষয়গুলোতে অংশ নিয়েছেন।
ডঃ মহাত্মা রঘুবীর আচন্তা বাল্যবিবাহ বন্ধ করতে বালিকা সংঘ গঠন করেন। এখানে তিনি সঞ্চয় প্রকল্প, সচেতনতা কর্মসূচি এবং বৃত্তিমূলক প্রশিক্ষণের মতো একাধিক পদ্ধতি ব্যবহার করে, ১৪ থেকে ১৮ বছর বয়সী মেয়েদের ক্ষমতায়ন করার জন্য কাজ করেন।
ডঃ মহাত্মা ২০১৫ সালে "নেটওয়ার্ক অফ ইন্টারন্যাশনাল লিগাল অ্যাক্টিভিস্টস" (নিলা) প্রতিষ্ঠা করেন, যা বিশ্বব্যাপী নারী ও শিশুদের অধিকার রক্ষার জন্য কাজ করে।
পুষ্প ভবে

পুষ্প ভবে (২৩ শে মার্চ - ২ অক্টোবর ২০২০) ভারতের মহারাষ্ট্রের মুম্বইয়ের একজন সমাজকর্মী ছিলেন। তিনি একজন সমালোচক, শিক্ষিকা এবং নাট্যপ্রেমীও ছিলেন।
পুষ্প ভবে মুম্বইয়ের লৌহ মানবী হিসাবে পরিচিত ছিলেন। তার জন্ম ও বেড়ে ওঠা ভারতের মুম্বইয়ের দাদরে এবং তিনি মুম্বাইয়ের এলফিনস্টোন কলেজ থেকে মারাঠি ও সংস্কৃত ভাষাতে স্নাতকোত্তর ডিগ্রি অর্জন করেন।
তিনি রামনারায়ণ রুইয়া কলেজে সংস্কৃত বিষয়ে শিক্ষকতা করেন এবং ১৯৯৯ সালে সংস্কৃত বিভাগের প্রধান হিসাবে অবসর গ্রহণ করেন। তিনি সংযুক্ত মহারাষ্ট্র এবং গোয়া মুক্তি আন্দোলনে অংশ নিয়েছিলেন। ১৯৭৫ সালে জরুরি পরিস্থিতিতে, তিনি মৃণাল গোরের মতো অনেক আন্ডারগ্রাউন্ড রাজনৈতিক নেতাদের আশ্রয় দেওয়ার প্রস্তাব দিয়েছিলেন। তিনি লেখক এবং সম্প্রচারক অনন্ত ভবেকে বিয়ে করেন।
তিনি সমাজ সংস্কারক ড. নরেন্দ্র দাভোলকরের সাথে যুক্ত ছিলেন। তিনি দাভোলকরের কুসংস্কারবিরোধী আইনের খসড়া তৈরিতে সহায়তা করেছিলেন।
মেধা কুলকর্নির সাথে ভবের কথোপকথনের উপর ভিত্তি করে, একটি কথোপকথনমূলক স্মৃতিচারণ বই সম্প্রতি প্রকাশিত হয়েছে। যার নাম দেওয়া হয়েছে "টয়েলস অ্যান্ড ট্রাবলস — কনভার্সেশন উইথ পুষ্পবাই" (পরিশ্রম ও বিপত্তি — পুষ্পবাইয়ের সাথে কথোপকথন)।
কারিগরি ও মাদরাসা শিক্ষা বিভাগ

কারিগরি ও মাদ্রাসা শিক্ষা বিভাগ বাংলাদেশে কারিগরি ও মাদ্রাসা শিক্ষার জন্য দায়বদ্ধ শিক্ষা মন্ত্রণালয়ের অধীনস্থ বাংলাদেশ সরকারের একটি বিভাগ। এটি ১১৩টি পাবলিক কারিগরি শিক্ষা ইনস্টিটিউট এবং ৩টি পাবলিক মাদ্রাসা এবং ৪৭২৭টি বেসরকারি কারিগরি শিক্ষা ইনস্টিটিউট এবং ৭৬২০টি বেসরকারি মাদ্রাসার জন্য দায়বদ্ধ।
রোমের নগরাধ্যক্ষ

রোমের নগরাধ্যক্ষ, বা স্থানীয় ইতালীয় ভাষায় সিন্দাকো দি রোমা কাপিতালে () একজন নির্বাচিত রাজনীতিবিদ তিনি রোমের ৪৮ সদস্যবিশিষ্ট নগর পরিষদের সাথে ( আসেম্বলেয়া কাপিতোলিনা)-র সাথে রোমের কৌশলগত প্রশাসনের জন্য জবাবদিহি করেন। রোম ২০০৯ সাল থেকে একটি বিশেষ নগরী ("কোমুনে স্পেসিয়ালে") তাই এর নগর কার্যালয়টি ইতালির অন্যান্য নগরী থেকে ভিন্ন।
পিয়ের কালুলু

পিয়ের কালুলু কিয়াতেংওয়া (, ; জন্ম: ৫ জুন ২০০০; পিয়ের কালুলু নামে সুপরিচিত) হলেন একজন ফরাসি পেশাদার ফুটবল খেলোয়াড়। তিনি বর্তমানে ফ্রান্সের পেশাদার ফুটবল লিগের শীর্ষ স্তর লিগ ১-এর ক্লাব এসি মিলান এবং ফ্রান্স অনূর্ধ্ব-২১ দলের হয়ে একজন রক্ষণভাগের খেলোয়াড় হিসেবে খেলেন। তিনি মূলত একজন রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় রক্ষণভাগের খেলোয়াড় এবং কেন্দ্রীয় রক্ষণভাগের খেলোয়াড় হিসেবে খেলে থাকেন।
২০০৭–০৮ মৌসুমে, ফরাসি ফুটবল ক্লাব সেঁ-প্রিয়েস্তের যুব পর্যায়ের হয়ে খেলার মাধ্যমে কালুলু ফুটবল জগতে প্রবেশ করেছেন এবং পরবর্তীকালে লিওঁয়ের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৭–১৮ মৌসুমে, ফরাসি ক্লাব লিওঁ বি-এর হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ৩ মৌসুম অতিবাহিত করেছেন; লিওঁ বি-এর হয়ে তিনি ৩৬ ম্যাচে অংশগ্রহণ করেছেন। মাঝে তিনি ২ মৌসুমের জন্য লিওঁয়ের মূল দলে অন্তর্ভুক্ত থাকলেও একটি ম্যাচেও অংশগ্রহণ করেননি। ২০২০–২১ মৌসুমে, তিনি প্রায় ০.৪৮ মিলিয়ন ইউরোর বিনিময়ে লিওঁ বি হতে ইতালীয় ক্লাব এসি মিলানে যোগদান করেছেন।
২০১৮ সালে, কালুলু ফ্রান্স অনূর্ধ্ব-১৮ দলের হয়ে ফ্রান্সের বয়সভিত্তিক পর্যায়ে অভিষেক করেছিলেন।
পিয়ের কালুলু কিয়াতেংওয়া ২০০০ সালের ৫ই জুন তারিখে ফ্রান্সের লিওঁয়ে জন্মগ্রহণ করেছেন এবং সেখানেই তার শৈশব অতিবাহিত করেছেন। তার দুই ছোট ভাই আলদো কালুলু এবং গেদেওন কালুলুও ফুটবল খেলোয়াড়।
কালুলু ফ্রান্স অনূর্ধ্ব-১৮, ফ্রান্স অনূর্ধ্ব-১৯, ফ্রান্স অনূর্ধ্ব-২০ এবং ফ্রান্স অনূর্ধ্ব-২১ দলের হয়ে খেলার মাধ্যমে ফ্রান্সের প্রতিনিধিত্ব করেছেন। ২০১৮ সালের ২০শে এপ্রিল তারিখে তিনি মেক্সিকো অনূর্ধ্ব-১৮ দলের এক প্রীতি ম্যাচে ফ্রান্স অনূর্ধ্ব-১৮ দলের হয়ে আন্তর্জাতিক পর্যায়ে অভিষেক করেছেন। ২০১৯ সালে তিনি ফ্রান্স অনূর্ধ্ব-১৯ দলের হয়ে ২০১৯ উয়েফা ইউরোপীয় অনূর্ধ্ব-১৯ চ্যাম্পিয়নশিপে অংশগ্রহণ করেছেন, উক্ত প্রতিযোগিতার সেমি-ফাইনালে পূর্ণ সময় শেষে তার দল স্পেন অনূর্ধ্ব-১৯ দলের কাছে ০–০ গোলে ড্র করার পর পেনাল্টি শুট-আউটে ৪–৩ গোলের ব্যবধানে পরাজিত হয়ে উক্ত প্রতিযোগিতা থেকে বিদায় নিয়েছিল। উক্ত প্রতিযোগিতায় তিনি ৩ ম্যাচে অংশগ্রহণ করেছিলেন। তিনি ২০২১ উয়েফা ইউরোপীয় অনূর্ধ্ব-২১ চ্যাম্পিয়নশিপের জন্য ২০২১ সালের মার্চ মাসে প্রকাশিত ২৩ সদস্যের ফ্রান্স অনূর্ধ্ব-২১ দলে স্থান পেয়েছেন, যেখানে তিনি মাত্র ১টি ম্যাচে অংশগ্রহণ করেছেন। কালুলু জাপানে অনুষ্ঠিত ২০২০ গ্রীষ্মকালীন অলিম্পিকের জন্য ২০২১ সালের জুলাই মাসে প্রকাশিত ফ্রান্স অনূর্ধ্ব-২৩ দলে স্থান পেয়েছেন।
অতিঘর্মণ

অতিঘর্মণ একটি রোগাবস্থা যাতে কোনও ব্যক্তির দেহ থেকে অস্বাভাবিক রকম বেশি পরিমাণে ঘাম নিঃসৃত হয়। একে ইংরেজিতে "হাইপারহাইড্রোসিস", "পলিহাইড্রোসিস" বা "সুডোরিয়া" বলা হয়। কদাচিৎ "হাইড্রোসিস" বা "ডায়াফোরেসিস" নামেও ডাকা হতে পারে। অতিঘর্মণে দেহের তাপমাত্রা নিয়ন্ত্রণ করার জন্য প্রয়োজনীয় পরিমাণের চেয়ে বেশি পরিমাণে ঘাম নিঃসৃত হয়। যদিও অতিঘর্মণ মূলত এক ধরনের দৈহিক বোঝাস্বরূপ, তা সত্ত্বেও এটি মানসিক, আবেগিক ও সামাজিক দিক থেকে একজন ব্যক্তির জীবনের মানের অবনতি ঘটাতে পারে। পেশী দিয়ে বলপ্রয়োগ করতে হয়, এমন কোনও কর্মকাণ্ডে অংশগ্রহণ না করলেও কিংবা উত্তপ্ত পরিবেশে অবস্থান না করলেও অতিঘর্মণে আক্রান্ত ব্যক্তিদের ঘাম হয়। বগলতলা, মুখমণ্ডল, ঘাড়, পিঠ, কুঁচকি, হাত ও পায়ের তালুতে সাধারণত ঘাম হয়। কেউ কেউ একে "নিরব প্রতিবন্ধিতা" নাম দিয়েছেন।
অতিঘরর্মণ "সাধারণীকৃত" কিংবা "স্থানিক" হতে পারে। হাত ও পায়ের তালু, বগল, কুঁচকি ও মুখমণ্ডলে সবচেয়ে বেশি সংখ্যায় ঘর্মগ্রন্থি (বিশেষ করে বহিঃস্রাবী ঘর্মগ্রন্থি) বিদ্যমান, তাই এসব স্থানেই ঘর্ম নিঃসরণ সবচেয়ে সক্রিয়। যখন অতিঘর্মণ কোনও নির্দিষ্ট স্থান সীমাবদ্ধ থাকে (যেমন মাথার তালু, হাতের তালু, পায়ের তালু, ইত্যাদি), সে ব্যাপারটিকে প্রাথমিক অতিঘর্মণ বা স্থানিক অতিঘর্মণ বলে। যখন সারা দেহ জুড়ে অতিঘর্মণ হয়, তখন তাকে "সাধারণীকৃত অতিঘর্মণ" বা দ্বিতীয় পর্যায়ের অতিঘর্মণ বলে। সাধারণীকৃত অতিঘর্মণ সাধারণত অন্য কোনও নিম্নস্থিত রোগের কারণে হয়ে থাকে।
প্রাথমিক বা স্থানিক অতিঘর্মণকে এলাকার উপরে নির্ভর করে আরও কয়েকটি প্রকারে ভাগ করা হয়। যেমন তালুর অতিঘর্মণ, কিংবা স্বাদজনিত অতিঘর্মণ (কিছু নির্দিষ্ট খাবার গ্রহণের পরে মুখমণ্ডল বা বুকে ঘাম নিঃসরণ)। আবার অতিঘর্মণকে প্রাদুর্ভাবের সময়ের উপর ভিত্তি করে প্রকারভেদ করা যায়। জন্ম থেকেই শুরু হলে এক জন্মগত অতিঘর্মণ বলে, আর জীবনের পরবর্তী পর্যায়ে শুরু হলে একে অর্জিত অতিঘর্মণ বলে। প্রাথমিক বা স্থানিক অতিঘর্মণ সাধারণত কৈশোরে বা তারও আগে শুরু হয় এবং আপাতদৃষ্টিতে একটি অটোজোমীয় প্রকট বংশাণুগত বৈশিষ্ট্য হিসেবে উত্তরাধিকার সূত্রে প্রাপ্ত হয়। এটির সাথে দ্বিতীয় পর্যায়ের অতিঘর্মণের পার্থক্য আছে, যা জীবনের যেকোনও মুহূর্তে শুরু হতে পারে। দ্বিতীয় পর্যায়ের অতিঘর্মণ থাইরয়েড গ্রন্থি বা পিটুইটারি গ্রন্থির কোনও বিকার, মধুমেহ রোগ, অর্বুদ (টিউমার), গেঁটেবাত, রজোনিবৃত্তি, কিছু বিশেষ ঔষধ কিংবা সীসার বিষক্রিয়ার কারণে সৃষ্টি হতে পারে।
আরেকটি শ্রেণীকরণ পদ্ধতিতে আক্রান্ত চর্মের ক্ষেত্রফল-কে মানদণ্ড হিসেবে গণ্য করা হয়। এই পদ্ধতিতে চর্মের ১০০ বর্গসেন্টিমিটার (১৬ বর্গইঞ্চি) বা ততোধিক ক্ষেত্রফলের এলাকা আক্রান্ত হলে সেটিকে বিশেষ একটি শ্রেণীতে ফেলা হয়, এবং এর চেয়ে কম ক্ষেত্রফলের এলাকা আক্রান্ত হলে সেটিকে অন্য একটি শ্রেণীতে ফেলা হয়।
আরেকটি শ্রেণীকরণ পদ্ধতি অতিঘর্মণের সম্ভাব্য কারণের উপর ভিত্তি করে সম্পাদন করা হয়।
ভারতী দয়াল

ভারতী দয়াল (জন্ম ১৯৬১ সালের ডিসেম্বর) হলেন একজন ভারতীয় মধুবনী চিত্রকলাশিল্পী। তাঁর জন্ম উত্তর বিহারের দারভাঙ্গা জেলার সমস্তিপুরে। তিনি মধুবনী চিত্রকলায় বিশেষরূপে দক্ষ।
দয়াল উত্তর বিহারের দরভাঙ্গা জেলায় জন্মগ্রহণ করেছিলেন। এই মিথিলা অঞ্চলটি মধুবনী চিত্রকলার জন্য বিখ্যাত। তিনি বিজ্ঞানে উচ্চ শিক্ষা গ্রহণ করেছিলেন এবং স্নাতকোত্তর ডিগ্রি অর্জন করেছেন (এমএসসি)।
অল্প বয়স থেকেই তিনি মা ও ঠাকুরমার কাছ থেকে মধুবনী চিত্রকর্ম শিখেছিলেন। বিজ্ঞান বিষয়ে তাঁর আনুষ্ঠানিক শিক্ষার পরে, তিনি ১৯৮৪ সাল থেকে এই কলাকে তাঁর পেশা হিসেবে বেছে নিয়েছেন। তিনি মিথিলাতে প্রচলিত ঐতিহ্যবাহী শিল্পকলায় নতুনত্ব আনার চেষ্টা করেছেন এবং নতুনদিল্লিতে তাঁর চিত্রকলা স্টুডিওটিতে কাজ করছেন। মিথিলার ঐতিহ্যের মূল বৈশিষ্ট্যগুলি থেকে বিচ্যুত না হয়েই ভারতী দয়াল, তাঁর কাজে, মূলত প্রাচীন মধুবনী শিল্প রূপ এবং আধুনিক সময়ের শিল্পের একত্রীকরণ করছেন। তিনি নিজে থেকেই তাঁর অঞ্চলের অন্যান্য মহিলা শিল্পীদের সহায়তা করার জন্য নিয়ে এসেছেন এবং তাদের কাজটি পরিমার্জন করতে তাদের দিকনির্দেশ করেছেন।
দয়াল অ্যাক্রিলিক এবং ক্যানভাসের মতো আধুনিক মাধ্যম ব্যবহার করে ঐতিহ্যবাহী মধুবনী শিল্পকে সমসাময়িক ছাঁচে ঢেলেছেন। তিনি প্রাকৃতিক, উদ্ভিজ্জ-ভিত্তিক রঙ ব্যবহার করেন। তাঁর চিত্রগুলিতে, কৃষ্ণ এবং রাধার উপস্থাপনায় "ভালবাসা, আকাঙ্ক্ষা এবং শান্তি"র অবতারণা রয়েছে।
দয়াল জাতীয় ও আন্তর্জাতিকভাবে তাঁর কাজের অসংখ্য প্রদর্শনী করেছেন। ১৯৯৫ সালে ফরাসি টেলিভিশনে প্রদর্শিত একটি তথচিত্রের বিষয় ছিল তাঁর মধুবনী শিল্প। ২০১৫ সালের জুন এবং ২০১৬ সালের জুনের মধ্যে ক্যানভাসের ওপর অ্যাক্রিলিকে আঁকা তাঁর কাজের একটি প্রদর্শনী হয়েছিল স্যাক্রেড আর্টের সংগ্রহশালায় (মোসা)।
"দ্য নিউ বিহার" বইটিতে অন্তর্ভুক্ত হয়েছে দয়ালের সাতটি মধুবনী চিত্রকলা, যেগুলি সমসাময়িক আধুনিক বিষয়ের সাথে ঐতিহ্যবাহী শিল্পের সংমিশ্রণ। বইটির প্রচ্ছদে তাঁর আঁকা চিত্রের বিষয় হল একটি মেয়ে সাইকেল চালাচ্ছে। ছবিটি "মহিলাদের ক্ষমতায়ন এবং শিক্ষার সন্ধান" এর প্রতীক। এর সাথে আছে একটি মাছ, যেটি "রামধনু কৃষি"র বিষয় বা গ্রামীণ আয় বাড়ানোর জন্য কৃষিকাজের মিশ্রণকে অনুসরণ করা বোঝায়। বইয়ের লেখক এন.কে. সিং ও নিকোলাস স্টার্ন পর্যবেক্ষণ করেছেন: "সমসাময়িক বিষয়বস্তুতে ভারতীর ঐতিহ্যবাহী শৈলীর ব্যবহার মধুবনী শিল্পের পুনর্জাগরণে ভূমিকা রাখতে পারে"।
অঞ্জলি ভরদ্বাজ

অঞ্জলি ভরদ্বাজ (জন্ম ১৯৭৭) হলেন 'স্বচ্ছতা এবং দায়িত্ব' বিভাগ নিয়ে কাজ করা একজন ভারতীয় সমাজকর্মী। তিনি "তথ্যপ্রাপ্তিতে জনগণের অধিকার নিয়ে জাতীয় প্রচারণা" (এনসিপিআরআই) এর সহ-আহ্বায়ক এবং সতর্ক নাগরিক সংস্থার প্রতিষ্ঠাতা সদস্য। তিনি তথ্য অধিকার, লোকপাল, তথ্য ফাঁসকারীদের সুরক্ষা, অভিযোগের প্রতিকার এবং খাদ্য অধিকার সম্পর্কিত বিষয়াদি নিয়ে কাজ করেন।
ভরদ্বাজ দিল্লি বিশ্ববিদ্যালয়ের লেডি শ্রী রাম কলেজ থেকে বিএ ডিগ্রি, অক্সফোর্ড বিশ্ববিদ্যালয় থেকে এমএসসি ডিগ্রি এবং দিল্লি বিশ্ববিদ্যালয়ের দিল্লি স্কুল অফ ইকোনমিক্স থেকে স্নাতকোত্তর ডিগ্রি অর্জন করেন। 
অঞ্জলি ভরদ্বাজ ১৯৯৯ সাল থেকে ভারতে তথ্য অধিকার আন্দোলনে জড়িত রয়েছেন। তিনি জবাবদিহিতা এবং স্বচ্ছতার প্রশ্নে বেশ সোচ্চার ছিলেন। তিনি "তথ্যপ্রাপ্তিতে জনগণের অধিকার নিয়ে জাতীয় প্রচারণা"-র (এনসিপিআরআই) সহ-আহ্বায়ক। তাঁর প্রচেষ্টার সাথে সম্পর্কিত যেসব আইন বাস্তবায়িত বা প্রণীত হয়েছে তার মধ্যে উল্লেখযোগ্য হল: তথ্য জানার অধিকার আইন, ২০০৫, হুইসেল ব্লোয়ার্স প্রোটেকশন অ্যাক্ট ২০১১, লোকপাল ও লোকায়ুক্ত আইন ২০১৩, এবং অভিযোগ নিরসন বিল।
অঞ্জলি সাতারক নাগরিক সঙ্ঘের প্রতিষ্ঠাতা সদস্য। ২০০৩ সালে স্থাপিত এই সংস্থাটি, তথ্য অধিকার আইন ব্যবহার করে ভারত সরকারের জবাবদিহিতা নিশ্চিত করে। বিধায়কদের কর্মক্ষমতা নিয়ে এসএনএস কর্তৃক প্রস্তুত করা রিপোর্ট কার্ড গণমাধ্যমে ব্যাপকভাবে প্রচারিত হয়ে থাকে।
তিনি ২০০৮ সালে প্রতিষ্ঠিত আরটিআই অ্যাসেসমেন্ট অ্যান্ড এডভোকেসি গ্রুপের সাথে কাজ করেন।
টিফনি বরাড়

টিফনি বরাড় হলেন একজন ভারতীয় সম্প্রদায় পরিষেবা কর্মী, যিনি মেয়াদের পূর্বে জন্মগ্রহণ করে, অক্সিজেনের অতিরিক্ত মাত্রার কারণে সম্পূর্ণ অন্ধ হয়ে গিয়েছিলেন। তিনি জ্যোতির্গময় ফাউন্ডেশন নামে একটি বেসরকারি অলাভজনক সংস্থার প্রতিষ্ঠাতা। সংস্থাটির মূল লক্ষ্য হল জীবনের সকল ক্ষেত্রে সফল ও মসৃণ অস্তিত্ব নিশ্চিত করার জন্য প্রয়োজনীয় দক্ষতা অর্জনে অন্ধ লোকদের সহায়তা করা। তিনি একজন সমাজকর্মী ও প্রশিক্ষক এবং প্রতিবন্ধত্ব সম্পর্কে সচেতনতা বিষয়ে কাজ করছেন। তিনি একটি অন্তর্ভুক্তিমূলক সমাজ গঠনের পক্ষে সোচ্চার প্রবক্তা।
মূলত উত্তর ভারতের বাসিন্দা টিফনি বরাড়ের জন্ম হয়েছিল ভারতের চেন্নাইয়ে। অক্সিজেনের অতিরিক্ত মাত্রার ফলে জন্মের খুব অল্প সময়ের মধ্যেই তিনি পুরোপুরি অন্ধ হয়ে যান। ভারতীয় সেনা কর্মকর্তার কন্যা হওয়ায় তাঁকে বহু অঞ্চলে ভ্রমণ করতে হত। যেহেতু তিনি দৃষ্টহীন তাই মৌখিক যোগাযোগ তাঁর জন্য খুব গুরুত্বপূর্ণ ছিল এবং এর ফলস্বরূপ, তিনি বহুভাষা রপ্ত করেন। শৈশবকালে তিনি সাবলীলভাবে পাঁচটি ভারতীয় ভাষায় কথা বলতে শিখেছিলেন।
দ্য ফ্যালকন অ্যান্ড দ্য উইন্টার সোলজার

দ্য ফ্যালকন অ্যান্ড দ্য উইন্টার সোলজার () হলো একটি মার্কিন টেলিভিশন ক্ষুদ্রধারাবাহিক যা ডিজনি+ প্রচার মাধ্যমের জন্য ম্যালকম স্পেলম্যান কর্তৃক মার্ভেল কমিক্স চরিত্র স্যাম উইলসন / ফ্যালকন ও বাকি বার্ন্স / উইন্টার সোলজার এর উপর ভিত্তি করে নির্মিত। এটি মার্ভেল সিনেম্যাটিক ইউনিভার্সে স্থাপিত এবং এমসিইউ ফ্র্যাঞ্চাইজিটির চলচ্চিত্রগুলির ধারাবাহিকতার একটি অংশ। ধারাবাহিকটির কাহিনি "" এর পরবর্তীতে সংঘটিত হয়। এটি মার্ভেল স্টুডিওজ দ্বারা প্রযোজিত এবং ক্যারি স্কগল্যান্ড দ্বারা পরিচালিত।
সেবাস্টিয়্যান স্ট্যান ও অ্যান্থনি ম্যাকি যথাক্রমে চলচ্চিত্র ধারাবাহিক থেকে তাদের চরিত্র বাকি বার্ন্স ও স্যাম উইলসন এর ভূমিকায় পুনরাবৃত্তি করেন। অন্যদিকে, অভিনয়ে আরও রয়েছেন ওয়াট রাসেল, এরিন কেলিম্যান, ড্যানি রামিরেজ, জর্জ সেইন্ট-পিয়েরে, এডেপেরো অডুইয়ে, ডন চিডল, ডানিয়াল ব্রিয়ুয়েল এবং এমিলি ভ্যানক্যাম্প। মার্ভেল স্টুডিওজ সেপ্টেম্বর ২০১৮ পর্যন্ত "ডিজনি+" এর জন্য বহুসংখ্যক ধারাবাহিক প্রযোজনা করে এবং যা এমসিইউ চলচ্চিত্রে উইলসন ও বার্ন্সের মতো পার্শ্ব চরিত্রের উপর কেন্দ্রিত। সেই বছরের অক্টোবরে ম্যালকম স্পেলম্যানকে নিয়োগ করা হয় এন্ডগেমের শেষে দেখানো স্টিভ রজার্স কর্তৃক স্যাম উইলসনের হাতে "শীল্ড" তুলে দেওয়ার পর সৃষ্ট সমস্যাকে কেন্দ্র করে একটি ধারাবাহিক নির্মাণের জন্য। ২০১৯ এর এপ্রিলে ধারাবাহিকটির ঘোষণা দেওয়া হয় এবং পরবর্তী মাসে, ক্যারি স্কগল্যান্ডকে পরিচালক হিসেবে নিয়োগ করা হয়। ২০১৯ এর অক্টোবরে অ্যাটলান্টায় দৃশ্যধারণ শুরু হলেও ২০২০ সালের মার্চে চেক প্রজাতন্ত্রে স্থানান্তরিত হয়। এসময় কোভিড-১৯ মহামারীর কারণে প্রযোজনা বন্ধ হয়ে যায়। পরে ২০২১ এর সেপ্টেম্বরে দৃশ্যধারণ পুনরায় শুরু হয়ে অক্টোবরে সমাপ্ত হয়।
দ্য ফ্যালকন অ্যান্ড দ্য উইন্টার সোলজার ২০২১ এর ১৯ মার্চ শুরু হয়ে ছয় পর্ব ধরে চলে এবং ২৩ এপ্রিল শেষ হয়। এটি অংশ। ধারাবাহিকটি পাঁচটি বিষয়ে গ্রামি পুরস্কারের জন্য মনোনীত হয়। এর ধারাবাহিকতা হিসেবে একটি "চতুর্থ ক্যাপ্টেন আমেরিকা চলচ্চিত্র" নির্মাণাধীন রয়েছে।
অ্যাভেঞ্জার্স: এন্ডগেম (২০১৯) এর শেষে ক্যাপ্টেন আমেরিকার "ম্যান্টল" হস্তান্তরিত হওয়ার ছয় মাস পরে, স্যাম উইলসন একটি বিশ্বব্যাপী অভিযানে যাওয়ার জন্য বাকি বার্নসের সাথে দলবদ্ধ হন যা তাদের দক্ষতা এবং তাদের ধৈর্য পরীক্ষা করে।
অন্যান্য চরিত্রের মধ্যে রয়েছে ফ্লাগ স্মাশার দলের ডোভিক চরিত্রে ডেসমন্ড কিয়াম, জিজি চরিত্রে ডানি ডিত্তে, ডিডি চরিত্রে ইন্ডায়া বুসে, লেনক্স চরিত্রে রেনস রিভেরা, ডিয়েগো চরিত্রে টাইলার ডিন ফ্লোরস, নিকো চরিত্রে নোয়াহ মিলস। অন্যান্যদের মধ্যে রয়েছে বার্নসের থেরাপিস্ট ক্রিস্টিনা রেনর চরিত্রে অ্যামি অ্যাকুইনো, স্যামের ভাইপো কাস ও এজের চরিত্রে যথাক্রমে চেজ রিভার ম্যাকগি ও আরন হেনেস, মার্কিন সিনেটর হিসেবে আলফি হায়োর্থ, লেমার হসকিনস / ব্যাটলস্টার চরিত্রে ক্লে বেনেট, ইজায়া ব্রাডলি চরিত্রে কার্ল লাম্বলি, ইজায়া এর নাতি এলি ব্রাডলি চরিত্রে এলিজা রিকার্ডসন, অলিভিয়া ওয়াকার চরিত্রে গ্যাব্রিয়েল বাইন্ডলস।
অন্যান্য অতিথি চরিত্রে রয়েছে ইউরি নাকাজিমা চরিত্রে কেন তাকামোতো, লিয়া চরিত্রে মিকি ইশিকাওয়া, মাতিয়াস চরিত্রে নেস বটিস্টা, রুডি চরিত্রে নিল কোডিনস্কি, ডনিয়া নাডানি চরিত্রে ভেরোনিকা ফ্যালকন, উইলফ্রেড নাগেল চরিত্রে অলি হাস্কিভি, ইজনিক চরিত্রে নিকোলাস প্রায়োর, ডোরা মিলাজির সদস্য নোম্বেল ও ইয়ামা চরিত্রে যথাক্রমে ইয়ানেশিয়া অ্যাডামস-জিনইয়ার্ড ও জোলা উইলিয়ামস, লাকন্ট চরিত্রে সালেম মার্ফি, আয়লা পেরেজ চরিত্রে জেন রুম্মা। এছাড়া সারা হেইনস তার নিজস্ব নামে ক্ষণিক সময়ের জন্য উপস্থিত ছিলেন।
রশিদা বি

রশিদা বি হলেন ভোপালের থেকে আগত একজন ভারতীয় সক্রিয়কর্মী। ২০০৪ সালে তিনি চম্পা দেবী শুক্লার সাথে যৌথভাবে গোল্ডম্যান পরিবেশ পুরস্কার পেয়েছিলেন। তারা দুজন ১৯৮৪ সালের ভোপাল বিপর্যয়ের পর, এই বিপর্যয় থেকে বেঁচে যাওয়া ব্যক্তিদের জন্য ন্যায়বিচার আদায়ে সংগ্রাম করেন এবং বিপর্যয়ের জন্য দায়ীদের বিচারের জন্য অভিযান, প্রচার প্রচারণা চালান। এই বিপর্যয়ে প্রায় ২০,০০০ মানুষ মারা গিয়েছিল।
২০০৪ সালে, ভোপালের বিপর্যয়ের ২০তম বার্ষিকীতে রশিদা বি এবং চম্পা দেবী শুক্লা, ক্যালিফোর্নিয়ার সান ফ্রান্সিসকোতে একটি অনুষ্ঠানে গোল্ডম্যান পরিবেশ পুরস্কার পেয়েছিলেন। পুরস্কারের অর্থ তিনি চিঙ্গারি ট্রাস্ট খোলার জন্য ব্যবহার করেছিলেন। ট্রাস্টটি ত্রুটিযুক্ত নবজাতক শিশুদের চিকিৎসা সহায়তা প্রদানে কাজ করে। ট্রাস্টটি অসুস্থতার কারণে কাজ করতে পারে না এমন লোকদেরকেও কর্মসংস্থান সুযোগ করে দেয়।
রশিদা বি কেন্দ্রীয় সরকারের ছাপাখানায় অধস্তন বাঁধাইকারী হিসেবে কাজ করেন।
উসামা খান

উসামা খান একজন পাকিস্তানি টেলিভিশন অভিনেতা। "২০১৮ সালে সানওয়ারীতে তাবরেজের" ভূমিকায় অভিনয় করার জন্য খান সবচেয়ে বেশি পরিচিত যার জন্য তিনি সমালোচকদের প্রশংসা এবং সেরা অভিনেতা হিসবে হাম অ্যাওয়ার্ড পেয়েছিলেন। তিনি এ-প্লাস টিভির "বেজুবান" এবং হাম টিভির "মেইন খোওয়াব বনতি হু'র প্রধান চরিত্রে অভিনয় করেছেন" । তাঁর অন্যান্য কাজের মধ্যে"বিসাত ই দিল" (২০১৯), "ঘালাতি" (২০১৯), "তামান্না" (2020), এবং "হকিকত" (2019) উল্লেখযোগ্য। অভিনেতা হিসাবে আত্মপ্রকাশের আগে, খান ২০১১ সালে সিল্ক ব্যাংক এবং একটি কর্পোরেট প্রতিষ্ঠানের হয়ে কাজ করেছিলেন।
উসামা পাকিস্তানের গুজরানওয়ালায় জন্মগ্রহণ করেন ও বেড়ে ওঠেন। তিনি সেন্ট পিটার উচ্চ বিদ্যালয়ে পড়াশোনা করেন। ২০১১ সালে তিনি লাহোর এসেছিলেন এসিসিএ করার জন্যে। এসকেএনএস স্কুল অফ একাউন্টেন্সি থেকে এসিসিএ শেষ করার পরে তিনি সিল্ক ব্যাঙ্ক, একটি নিরীক্ষা সংস্থা এবং কর্পোরেট প্রতিষ্ঠানের হয়ে কাজ করেছিলেন। কলেজের দিন থেকেই তিনি অভিনয়ে ক্যারিয়ার গড়ার ব্যাপারে আগ্রহী ছিলেন। ২০১৭ সালে, তিনি উর্দু ১ সিরিজের "মুজহে জিনে দোতে" সহায়ক ভূমিকা দিয়ে তার অভিনয় জীবনের সূচনা করেন। এক সাক্ষাত্কারে খান বলেছিলেন যে পরিচালক অ্যাঞ্জেলাইন মালিক তাকে অভিষেক ভূমিকা নিতে সহায়তা করেছিলেন এবং যখন তিনি করাচিতে আসেন, তিনি তার জন্যে অন্যান্য টেলিভিশন প্রযোজকদের কাছে প্রস্তাব করেছিলেন। তিনি পিটিভির "রসমাইন" (২০১৭), হাম টিভির "বিসয়াত-ই-দিল" (২০১৮), টিভি ওয়ান'র গোরি "কি দোকান" (২০১৮) এবং "উস্তানী জি" -তে পর্ব উপস্থিতিতে অভিনয় করেন।
তিনি জয়নব "শব্বিরের" বিপরীতে হাম টিভির সানওয়ারিতে (২০১৮) প্রথম প্রধান ভূমিকায় অভিনয় করেন। "সানওয়ারি" ১৮০ পর্বের জন্য নির্মাণ করা হয়েছিলো এবং এটি তার জন্য ব্রেকথ্রু বলে প্রমাণিত হয়েছিল। এটি তাকে সেরা অভিনেতার জন্য হাম পুরস্কার এনে দিয়েছিল। তিনি সৈয়দ আতিফ আলীর পরিচালিত বেজুবান (২০১৯) তে "নওয়াল সায়িদের" বিপরীতে এবং মিশেল মমতাজের বিপরীতে আদেল কামারের পরিচালিত "মেইন খোয়াব বনতি হু (২০১৯)" তে মুখ্য ভূমিকায় অভিনয় করেছেন"।" উসামা টেলিভিশন ছাড়াও, সিল্ক ব্যাংক, বোল্ড, জাজ এবং নেসলে সহ ব্র্যান্ড টিভিসি-তে হাজির হন।
রাজপুত চিত্রকর্ম

রাজপুত চিত্রকর্ম বা রাজস্থানের চিত্রকর্ম, মূলত ১৭ এবং ১৮ শতকের সময়কালে, উত্তর ভারতের রাজপুতানা রাজদরবারে বিকশিত হয়েছিল এবং উন্নতি লাভ করেছিল। মুঘল চিত্রশিল্পের সূক্ষ্ম রীতিতে প্রশিক্ষিত শিল্পীদের রাজকীয় মুঘল দরবার থেকে ভিন্ন ভিন্ন স্থানে পাঠানো হয়েছিল, তারা চিত্রকর্মের স্থানীয় ঐতিহ্যগুলি থেকে শৈলীর বিকাশ করেছিল, বিশেষত হিন্দু ধর্মীয় মহাকাব্য "মহাভারত" এবং "রামায়ণ"কে চিত্রিত করেছিল।
অঙ্কনের বিষয়গুলি পরিবর্তিত হত, তবে সাধারণত শাসক পরিবারের প্রতিকৃতি, শিকার বা তাদের প্রতিদিনের ক্রিয়াকলাপ নিয়ে অঙ্কিত চিত্রগুলি জনপ্রিয় ছিল, এর পাশাপাশি মহাকাব্য বা হিন্দু পুরাণ থেকে বর্ণিত দৃশ্য এবং নামহীন ব্যক্তির কিছু প্রতিদিনকার চিত্রও জনপ্রিয় হয়েছিল।
নির্দিষ্ট খনিজ, উদ্ভিদ উৎস, শঙ্খের খোলক থেকে রঙ নিষ্কাশিত করা হত, এমনকি মূল্যবান পাথর প্রক্রিয়াজাত করেও রঙ নিষ্কাশিত হত। স্বর্ণ ও রূপা ব্যবহার করা হত। একটি দীর্ঘ প্রক্রিয়ার পর কাঙ্ক্ষিত রঙ পাওয়া যেত, কখনও কখনও ২ সপ্তাহ লেগে যেত। ব্যবহৃত তুলিগুলি খুব সূক্ষ্ম ছিল।
যদিও রাজপুত চিত্রগুলিতে বিষয়ের আধিক্য পাওয়া গেছে, সমস্ত রাজপুত কাজের সাধারণ মূল উপাদান হল স্থানের উদ্দেশ্যমূলক হেরফের। বিশেষ করে, সীমানার অভাব এবং চরিত্র ও ভূদৃশ্যের অবিচ্ছেদ্যতার উপর জোর দেওয়ার জন্য পূর্ণ স্থানগুলির অন্তর্ভুক্তি। এইভাবে, প্রাকৃতিক চরিত্রগুলির স্বতন্ত্রতা প্রায় প্রত্যাখ্যান করা হয়েছে, চিত্রিত পটভূমি এবং মানব ব্যক্তিত্ব উভয়ই সমানভাবে অভিব্যক্তিপূর্ণ হয়ে উঠেছে।
খাঁটি শৈল্পিক অবস্থানের বাইরে, রাজপুত চিত্রগুলি প্রায়শই রাজনৈতিকভাবে আহিত হয়ে থাকত এবং সেগুলিতে তৎকালীন সামাজিক মূল্যবোধ সম্পর্কে মন্তব্য থাকত। মেওয়ারের শাসকরা চেয়েছিলেন এই চিত্রগুলিতে তাঁদের উচ্চাকাঙ্ক্ষা চিত্রিত করতে এবং তাঁদের উত্তরাধিকার প্রতিষ্ঠা করতে। তাই চিত্রকর্মগুলি প্রায়শই কোনও শাসকের উত্তরাধিকারের বা তাঁদের করা পরিবর্তনের ফলে সমাজের উন্নতির ইঙ্গিত দেয়।
এই উভয় কারণই রাজপুত চিত্রগুলিকে মুঘল চিত্রকর্ম থেকে স্পষ্টভাবে আলাদা করে দেয়। কালানুক্রমিক দৃষ্টিকোণ থেকে, এই উভয় সংস্কৃতির একে অপরের সাথে সংঘর্ষ বেধেছিল, রাজপুত চিত্রগুলি কেবলমাত্র মুঘল কায়দা এবং সাংস্কৃতিক মানকেই ভাসা-ভাসাভাবে গ্রহণ করেছিল। জনপ্রিয় মুঘল শিল্পীদের (গোবর্ধন, হাশিম ইত্যাদি) দ্বারা ব্যবহৃত উপাদানগুলি, যেমন প্রতিকৃতিতে সুনির্দিষ্ট সদৃশতা, রাজপুত রচনায় পাওয়া যায় নি। তেমনিভাবে, রাজপুত কৌশলগুলি মুঘল চিত্রে দেখা যায় না: "আঠারো শতকের শুরুর দিকে, অতএব, রাজপুত চিত্রাঙ্কনগুলি অনন্যতার দিক দিয়ে ঐতিহ্যবাহী মুঘল ভঙ্গিমার চেয়ে চোখে পড়ার মত পৃথক।"
১৬ শতকের শেষদিকে, রাজপুত কলা বিদ্যালয়গুলি স্বতন্ত্র শৈলীর বিকাশ শুরু করে, সেগুলি দেশজ শৈলীর পাশাপাশি পারস্য, মুঘল, চীনা এবং ইউরোপীয়দের মত বিদেশী প্রভাবের সমন্বয় ঘটায়। রাজস্থানী চিত্রকলায় চারটি প্রধান বিদ্যালয় রয়েছে যেগুলির মধ্যে বেশ কয়েকটি শৈল্পিক শৈলী এবং উপ-শৈলী রয়েছে যেগুলি থেকে বিভিন্ন দেশীয় রাজ্যকে সনাক্ত করা যায়, যাঁরা এই শিল্পীদের পৃষ্ঠপোষকতা করতেন। চারটি মূল বিদ্যালয় হল:
ক্ষুদ্র কৃষক উন্নয়ন ফাউন্ডেশন

ক্ষুদ্র কৃষক উন্নয়ন ফাউন্ডেশন একটি সরকারি ফাউন্ডেশন যা ক্ষুদ্রায়তন খামার এবং কৃষকদের কল্যাণের জন্য দায়বদ্ধ। এটি বাংলাদেশের ঢাকায় অবস্থিত। এটি বাংলাদেশের ক্ষুদ্র কৃষকদের জামানত মুক্ত ক্ষুদ্র ঋণ প্রদান করে।
ক্ষুদ্র কৃষক উন্নয়ন ফাউন্ডেশনের উৎপত্তি ক্ষুদ্র কৃষক এবং ভূমিহীন কর্ম উন্নয়ন প্রকল্পের আওতায় শুরু হয়েছিল, যা বাংলাদেশ পল্লী উন্নয়ন একাডেমীর একটি পরীক্ষামূলক প্রকল্প। প্রকল্পটি ১৯৭৫ থেকে ১৯৭৬ সাল পর্যন্ত বগুড়া জেলা, কুমিল্লা জেলা এবং ময়মনসিংহ জেলায় চলেছিল। ১৯৮৮ সালের জুলাই মাসে প্রকল্পটি পটুয়াখালী জেলা এবং বরগুনা জেলায় প্রসারিত করা হয়। প্রকল্পের প্রথম অংশ ১৯৯১ সালে সম্পন্ন হয়।
প্রকল্পের দ্বিতীয় পর্ব ১৯৯১ থেকে ১৯৯৬ সাল পর্যন্ত অব্যাহত ছিল এবং এতে বরিশাল জেলা এবং ভোলা জেলা অন্তর্ভুক্ত ছিল। প্রকল্পের তৃতীয় পর্ব ১৯৯৮ থেকে ২০০৪ সাল পর্যন্ত চলেছিল। পরে প্রকল্পের কাজ চালিয়ে যাওয়ার জন্য ১৯৯৪ সালের কোম্পানি আইনের ২৮ অনুচ্ছেদ অনুযায়ী একটি পৃথক বৈধ ফাউন্ডেশনে রূপান্তর করা হয়।
আলোয়ারপেট

আলোয়ারপেট দক্ষিণ ভারতের তামিলনাড়ু রাজ্যের চেন্নাই জেলার একটি অঞ্চল৷ এটি মূলত মধ্য চেন্নাইয়ের বৃহত্তর তেনামপেটের একটি বসতি লোকালয়৷ চেন্নাইয়ের উপবৃত্ত বসতি যুক্ত অঞ্চলগুলির মধ্যে এটি একটি।‌
ভৌগোলিক অবস্থানের কারণে আলোয়ারপেটথেকে চেন্নাই এর বিভিন্ন প্রান্তের একাধিক লোকালয় যাওয়ার পর্যাপ্ত সুযোগ-সুবিধা রয়েছে, এই কারণে একে "হার্ট অব চেন্নাই" বা চেন্নাইয়ের হৃৎপিণ্ড বলা হয়ে থাকে। চেন্নাই সেন্ট্রাল রেলওয়ে স্টেশন এবং চেন্নাই আন্তর্জাতিক বিমানবন্দর যথাক্রমে ৭ কিলোমিটার এবং ১১ কিলোমিটারের মধ্যে অবস্থিত। চেন্নাই মেট্রোর নীল লাইনের তেনামপেট মেট্রো স্টেশন এই লোকালয়ের নিকটতম৷ চেন্নাই মেট্রোরেল প্রজেক্টের দ্বিতীয় পর্যায়ের সম্প্রসারণ পরিকল্পনায় আলোয়ারপেটে একটি মেট্রো রেলওয়ে স্টেশন উদ্বোধনের পরিকল্পনা রয়েছে। ২০২১ খ্রিস্টাব্দের মার্চ মাসে এই প্রস্তাব দেওয়া হলেও আবাসিকদের আপত্তি কাটিয়ে আশা করা যায় আগামী ৫ থেকে ৭ বছরের মধ্যেই এই পরিকল্পনা সাফল্য পাবে।
আলোয়ারপেট তামিল ও হিন্দি অভিনেতা কামাল হাসানের বাসস্থান, বশূল রাজা এমবিবিএস সিনেমার 'আলোয়ারপেট্টা আণ্ডব বেট্টিয়া পোট্টু তাণ্ডব' গানের মাধ্যমে এই স্বীকৃতি দিয়েছেন৷ চেন্নাই সুপার কিংস দলের মালিক ও ইণ্ডিয়ান সিমেণ্টস-এর ম্যানেজিং ডাইরেক্টর এন. শ্রীনিবাসনও এখানকার বাসিন্দা৷ চেন্নাইয়ের অন্যতম বিলাসবহুল বোট ক্লাব রোড লোকালয় নিকটেই অবস্থিত৷
আলোয়ারপেটের উত্তর দিকে তেনামপেট, উত্তর পূর্ব ও পূর্ব দিকে ময়িলাপুর, উত্তর পশ্চিম দিকে ত্যাগরায়নগর, পশ্চিম ও দক্ষিণ পশ্চিম দিকে নন্দনম, দক্ষিণ দিকে রাজা আন্নামালাইপুরম ও দক্ষিণ পূর্ব দিকে মন্দবেলী ও অভিরামপুরম রয়েছে৷
গবেষণাধর্মী বিশ্ববিদ্যালয়

গবেষণাধর্মী বিশ্ববিদ্যালয় এমন এক ধরনের বিশ্ববিদ্যালয় যার মূল ব্রত হল গবেষণাকর্মে নিবেদিত থাকা। এগুলি সরকারি বা বেসরকারি হতে পারে। প্রায়শই এগুলির সুপরিচিত মার্কা-নাম থাকে। বহুসংখ্যক গবেষণাধর্মী বিশ্ববিদ্যালয়ের স্নাতক পর্যায়ের পাঠক্রমগুলি (কোর্স) উচ্চশিক্ষায়তনিক প্রকৃতির হয়ে থাকে, পেশাভিত্তিক বা কারিগরি নয়। এগুলিতে শিক্ষার্থীদেরকে কোনও বিশেষ পেশায় কর্মজীবন অতিবাহিত করার জন্য প্রস্তুত করা হয় না। তা সত্ত্বেও বহু কর্মে নিয়োগদানকারী প্রতিষ্ঠান গবেষণাধর্মী বিশ্ববিদ্যালয় থেকে উপাধিপ্রাপ্ত শিক্ষার্থীদের মূল্য দান করে, কেননা তাদেরকে মৌলিক জীবনযাপন দক্ষতা যেমন সবিচার চিন্তন-ক্ষমতা শিক্ষা দেওয়া হয়। বিশ্ব পর্যায়ে গবেষণা বিশ্ববিদ্যালয়গুলির সিংহভাগই সরকারী বিশ্ববিদ্যালয় হয়ে থাকে, তবে মার্কিন যুক্তরাষ্ট্র ও জাপানের বিশ্ববিদ্যালয়গুলি এর ব্যতিক্রম।
যেসব উচ্চশিক্ষা প্রতিষ্ঠান গবেষণাধর্মী বিশ্ববিদ্যালয় নয় (বা এইভাবে শ্রেণীকৃত হতে আগ্রহী নয়, যেমন উদারপন্থী কলাবিদ্যা উচ্চশিক্ষা প্রতিষ্ঠানগুলি), সেগুলি ছাত্রদের শিক্ষাদান বা তৃতীয় স্তরের শিক্ষার অন্যান্য দিকের উপরে বেশি জোর দিয়ে থাকে, এবং সেগুলির শিক্ষকমণ্ডলী প্রকাশ নয় প্রয়াণ জাতীয় চাপ কম অনুভব করেন।
অমিতা দত্ত

অমিতা দত্ত (২৩ জানুয়ারি ১৯২১ - ১২ ফেব্রুয়ারি ২০২৪) একজন বাঙালি স্বাধীনতা সংগ্রামী ও প্রেসিডেন্সি কলেজের অর্থনীতির প্রথম মহিলা অধ্যাপক। 
অমিতা দত্তের জন্ম ১৯২১ খ্রিস্টাব্দের ২৩ শে জানুয়ারি। তার পিতা জে কে চৌধুরী ছিলেন ঢাকার খ্যাতনামা রসায়নের অধ্যাপক। মাতা ইন্দিরা চৌধুরী। তার পৈতৃক বাড়ি ছিল অবিভক্ত বাংলার তৎকালীন নোয়াখালী জেলার লামচড়ে। ছোটবেলা থেকেই অমিতা পড়াশোনায় অত্যন্ত ভালো ছিলেন। পড়াশোনা প্রথমে ঢাকার এক মিশনারি স্কুলে এবং তারপর ইডেন গভর্নমেন্ট স্কুলে। ইন্টারমিডিয়েট, বি.এ, এম.এ পরীক্ষায় হয় প্রথম নয় দ্বিতীয় স্থান অধিকার করতেন। অর্থনীতি নিয়েই পড়াশোনা করেছেন এবং ঢাকা বিশ্ববিদ্যালয়ে পড়াশোনার সময়ই  স্বাধীনতা সংগ্রামে অংশ গ্রহণ করেন।
ঢাকা বিশ্ববিদ্যালয় হতে এম.এ পাশের পর ১৯৪৩ খ্রিস্টাব্দে কলকাতার লেডি ব্র্যাবোর্ন কলেজে যোগ দেন। পরে ঢাকা বিশ্ববিদ্যালয়, ১৯৪৬ খ্রিস্টাব্দে দিল্লি বিশ্ববিদ্যালয়ের ইন্দ্রপ্রস্থ কলেজ হয়ে আবার চলে আসেন লেডি ব্রেবোর্নে।লন্ডন স্কুল অব ইকোনমিক্সেগবেষণা করেন বিখ্যাত অর্থনীতিবিদ হ্যারি জনসনের তত্ত্বাবধানে। দেশে ফিরে ১৯৬৯ খ্রিস্টাব্দে যোগ দেনপ্রেসিডেন্সি কলেজে অর্থনীতির প্রথম অধ্যাপিকা হিসাবে। নোবেলজয়ী অর্থনীতিবিদ অভিজিৎ বিনায়ক বন্দ্যোপাধ্যায় সহ বিশ্বের প্রথম সারির অর্থনীতিবিদদের অনেকই তার ছাত্র। ১৯৮৩ খ্রিস্টাব্দে তিনি অবসর নেন। ২০২১ খিস্টাব্দের ২৩ শে জানুয়ারী একশো বছর পূর্ণ করলেন। সেই উপলক্ষে কলকাতার প্রেসিডেন্সী বিশ্ববিদ্যালয় তার সম্মানে ১৫ ই ফেব্রুয়ারি এক ওয়েবমিনারের আয়োজন করে। ইন্ডিয়ান স্ট্যাটিস্টিক্যাল ইনস্টিটিউট অধ্যাপক অভিরূপ সরকার ‘কৃষি বিলের ফলে  দেশের আর্থিক পরিণতি’ উপর এক বক্তৃতা করেন।
২০২৪ সালের ১২ ফেব্রুয়ারি ১০৩ বছর বয়সে অমিতা দত্তের জীবনাবসান হয়।
হয় প্রকাশ নয় প্রয়াণ

"হয় প্রকাশ নয় প্রয়াণ" বা সরল ভাষায় "হয় প্রকাশ করো, নয়তো মরো" একটি প্রবচন যা দিয়ে উচ্চশিক্ষায়তনিক কর্মজীবনে সফল হতে হলে গবেষণাকর্ম প্রকাশনার যে চাপ থাকে, সেটিকে বর্ণনা করা হয়। এটি মূল ইংরেজি প্রবচন "পাবলিশ অর পেরিশ"-এর (Publish or perish) ভাবানুবাদ। সাধারণত গবেষণাধর্মী বিশ্ববিদ্যালয়গুলিতে এরকম চাপ সবচেয়ে বেশি দেখা যায়। কিছু কিছু গবেষক "প্রকাশ নয় প্রয়াণ" জাতীয় পরিবেশকে গবেষণাকর্মের পুনরাবৃত্তিকরণ সংকট উদ্ভূত হবার পেছনের একটি কারণ হিসেবে চিহ্নিত করেছেন।
সফল প্রকাশনা বিশেষজ্ঞ ও তাদের পৃষ্ঠপোষক প্রতিষ্ঠানগুলির প্রতি দৃষ্টি আকর্ষণ করতে পারে, এবং এর ফলশ্রুতিতে সেগুলিতে অর্থসংস্থান অব্যাহত থাকে ও ঐসব বিশেষজ্ঞের কর্মজীবন অব্যাহত থাকে। যেসব বিশেষজ্ঞ নিয়মিতভাবে গবেষণাকর্ম প্রকাশনা করেন না, কিংবা যাঁরা স্নাতক পর্যায়ের শিক্ষার্থীদের শিক্ষাদানের উপরে বেশি জোর দেন, তাঁরা বিদ্যমান পূর্ণকালীন ও স্থায়ী অধ্যাপনার পদগুলি অর্জনের প্রতিযোগিতায় পিছিয়ে পড়েন, এরকম ধারণা উচ্চশিক্ষায়তনে বেশ জনপ্রিয়। প্রকাশনা করার চাপ উচ্চশিক্ষায়তনিক গবেষণা সাময়িকীগুলিতে নিম্নমানের কাজ জমা দেবার একটি কারণ হিসেবে উদ্ধৃত হয়েছে। কোনও প্রকাশিত কাজের মূল্য প্রায়শই যে গবেষণা সাময়িকীতে সেটি প্রকাশিত হয়েছে, সেটির সুখ্যাতি বা মর্যাদার উপরে নির্ভর করে। গবেষণা সাময়িকীগুলিকে সেগুলির প্রভাবের গুণনিয়ক দিয়ে বিচার করা হয়, যা হল কোনও নির্দিষ্ট গবেষণা সাময়িকীতে প্রকাশিত নিবন্ধগুলির প্রতি অন্যান্য সাময়িকীতে প্রকাশিত নিবন্ধগুলিতে উদ্ধৃতির গড় সংখ্যা।
কর্নুল বিমানবন্দর

আনুষ্ঠানিকভাবে উয়ালাওয়াদা নরসিংহ রেড্ডি বিমানবন্দর নামে পরিচিত কর্নুল বিমানবন্দর ভারতের অন্ধ্রপ্রদেশ রাজ্যের ওর্বকালের একটি গ্রিনফিল্ড বিমানবন্দর। এটি কর্নুল থেকে প্রায় ১৮ কিলোমিটার (১১ মাইল) ও নন্দীয়াল থেকে ৫৪ কিমি (৩৪ মাইল) দূরে ৪০ নং জাতীয় সড়কের পাশে অবস্থিত। দুর্গম অঞ্চলে সংযোগ স্থাপনের জন্য কম ব্যয়বহুল বিমানবন্দর হিসাবে ১৫৩ কোটি টাকা (২১ মিলিয়ন মার্কিন ডলার) ব্যয়ে ১,০০৮ একর (৪.০৮ কিমি) জুড়ে বিমানবন্দরটি নির্মিত হয়। বিমানবন্দরটি ২০২১ সালের মার্চ মাসে বাণিজ্যিক কার্যক্রম শুরু করে।
অন্ধ্রপ্রদেশ সরকার ২০০৮ সালে কর্নুলে একটি বিমানবন্দর সহ রাজ্যের আটটি ছোট বিমানবন্দর উন্নয়নের আগ্রহ প্রকাশের জন্য আমন্ত্রণ জানায়। প্রতিটি বিমানবন্দরটির ব্যয় ₹৫০ কোটি (২০১৯ সালে ১১২ কোটি টাকা বা ১৬ মিলিয়ন মার্কিন ডলার) নির্ধারিত হয়। বলা হয়েছিল, বিমানবন্দরসমূহ ৫০০-৬০০ একর (২.০x২.৪ কিমি) জুড়ে নির্মিত হবে। এই বিমানবন্দরটি নির্মাণের জন্য নির্বাচিত করা হয়, কারণ করনুলে প্রতিদিন ৩০০ টন কাগজ উৎপাদনে সক্ষম একটি বৃহত কাগজ কল ছিল।
বিমানবন্দর নির্মাণের জন্য কোনও সংস্থা বিড পোস্ট না করায় ২০০৯ সালের জুলাই মাসে সরকার পরিকল্পনাটি বাতিল করে। সংস্থাসমূহ রাজস্বের কম প্রত্যাশার কারণে নির্মাণে আগ্রহ প্রকাশ করেনি। সরকার ২০০৯ সালের অক্টোবর মাসে ৫০০ একর (২.০ কিমি) জুড়ে কর্ণুল বিমানবন্দর সহ ৪ টি বিমানবন্দরের জন্য নতুন দরপত্র আমন্ত্রণ করার পরিকল্পনা করে। বিমানবন্দরটি চালু হওয়ার পরে সরকার প্রথম সাত বছরের জন্য মূল্য সংযোজন কর থেকে ছাড় এবং ইজারা ভাড়া ছাড়সহ অতিরিক্ত প্রণোদনা দেওয়ার প্রস্তাব করে।
দুর্গম অঞ্চলে সংযোগ স্থাপনের জন্য কেন্দ্রীয় সরকার স্বল্প ব্যয়বহুল বিমানবন্দরসমূহের উন্নয়নের জন্য ২০১৩ সালে ৫০ টির মধ্যে একটি হিসাবে কর্নুলকে চিহ্নিত করে। বিমানবন্দরটি প্রথমে ৬৩৯ একর (২.৫৯ কিমি) জুড়ে নির্মাণের পরিকল্পনা করা হয়, যার মধ্যে পুড়িশেরায়ে ৪৫৬ একর (১.৮৫ কিমি), ওড়ওয়াকালে ১১৪ একর (০.৪৭ কিমি) এবং কান্নামাদাকালায় ৬৭ একর (০.২৭ কিমি) রয়েছে। ভারতের বেসামরিক বিমান পরিবহন মন্ত্রণালয় ২০১৬ সালের ফেব্রুয়ারি মাসে স্থানটির ছাড়পত্র প্রদান করে। রাজ্য সরকার ২০১৭ সালের ফেব্রুয়ারি মাসে জমি বরাদ্দের অনুমোদন প্রদান করে। চূড়ান্ত নির্মাণটি ১৫৩ কোটি টাকা (২১ মিলিয়ন মার্কিন ডলার) ব্যয়ে ১,০০৮ একর (৪.০৮ কিমি) জুড়ে হয়।
মারিয়া রোসা লেগল

মারিয়া রোসা লেগল ছিলেন একজন হন্ডুরান ফ্রান্সিসকান রিলিজিয়াস সিস্টার যাকে হন্ডুরাসের "মাদার তেরেসা" বলা হয়। ১৯৬০-এর দশকে তিনি হন্ডুরাসের পরিত্যক্ত ও সুবিধাবঞ্চিত শিশুদের যত্ন নেওয়ার জন্য কয়েকটি আশ্রমের ব্যবস্থা করেছিলেন যার নাম দেওয়া হয়েছিল "সোসিয়েদাদ অ্যামিগোস দে লস নিনোস" (শিশুসঙ্ঘের বন্ধুরা)। নিউ ইয়র্ক সিটিতে ন্যাশনাল ক্যাথলিক ডেভলপমেন্ট কনফারেন্স ১৯৭৭ সালে তাকে গুড সামারিটান অ্যাওয়ার্ড প্রদান করেছিল।
লেগল ১৯২৬ সালের ২১ নভেম্বরে মধ্য আমেরিকার প্রধান বন্দর হন্ডুরাসের পুয়ের্তো কর্তেসে জন্মগ্রহণ করেছিলেন। তিনি হন্ডুরান মাতা এবং ফরাসি কানাডীয় পিতার কন্যা। প্রথম জন্মদিনের আগে তার পিতা তাদের ত্যাগ করেছিলেন। ফলে তাকে একটি এতিমখানায় বড় হতে হয়েছে। শিশুদের পক্ষে অক্লান্ত প্রচেষ্টার স্বীকৃতি হিসাবে হন্ডুরাস সরকার তার সম্মানে একটি ডাকটিকিট জারি করেছিল।
২০২০ সালের ১০ জুলাই সিস্টার লেগলকে হাসপাতালে ভর্তি করা হয়েছিল এবং পরীক্ষায় জানা গিয়েছিল যে তিনি করোনভাইরাসে আক্রান্ত হয়েছেন। ২০২০ সালের ১৮ আগস্ট তাকে হাসপাতাল থেকে মুক্তি দেওয়া হয়েছিল।
বিলাসপুর বিমানবন্দর

বিলাস দেবী কেবত বিমানবন্দর নামে পরিচিত বিলাসপুর বিমানবন্দর ভারতের ছত্তিসগড় রাজ্যের বিলাপুরের দশ কিলোমিটার (৬.২ মাইল) দক্ষিণে চক্রভট্টে অবস্থিত। এটি ভারতীয় বিমানবন্দর কর্তৃপক্ষের মালিকানাধীন। বায়ুদূত ১৯৮০-এর দশকে বিমানবন্দরটি থেকে ভোপাল ও দিল্লিতে উড়ান পরিষেবা সরবরাহ করত। বিমানবন্দর থেকে ২০২১ সালে পুনরায় বাণিজ্যিক নির্ধারিত উড়ান চালু হয়।
বিলাসপুর বিমানবন্দরটি ২০২১ সালের ২৭ জানুয়ারি বাণিজ্যিক উড়ান পরিচালনা (৩সি ভিএফআর বিভাগে ৭২ আসনের বিমান) করার জন্য ডিরেক্টর জেনারেল অব সিভিল এভিয়েশন (ভারত) এর বাণিজ্যিক অনুমোদন (লাইসেন্স) লাভ করে। কেন্দ্রীয় নাগরিক বিমান পরিবহন মন্ত্রী, হরদীপ সিংহ পুরী ২০২১ সালের ২ ফেব্রুয়ারি ঘোষণা করেন যে বিলাসপুর বিমানবন্দর থেকে প্রয়াগরাজ, দিল্লি, ভোপাল, জব্বলপুরে বাণিজ্যিক উড়ান পরিষেবা ২০২১ সালের ১ মার্চ থেকে চালু হবে।
বিমানক্ষেত্রটির উচ্চতা সমুদ্রপৃষ্ঠ থেকে ২৭৬ মিটার।
১৭/৩৫ রানওয়েটি উভয় প্রান্তে বাঁক প্যাড সহ ১,৫৩৫ মিটার দীর্ঘ এবং ৩০ মিটার প্রশস্ত। রানওয়েটি একটি ৬৩০ মিটার দীর্ঘ ট্যাক্সিওয়ের দ্বারা একটি ছোট হেলিপ্যাড সহ অ্যাপ্রোনের সাথে সংযুক্ত রয়েছে।
রাঘবেন্দ্র রাও ভবন নামে পরিচিত সিটি টাউনহলে বিলাসপুরে বিমান সংযোগের দাবিতে কেন্দ্রীয় ও রাজ্য সরকারের বিরুদ্ধে প্রতিবাদ করার জন্য ২০১৯ সালের ২৬ শে অক্টোবর স্থানীয় কয়েকজন অনির্দিষ্টকালের ধর্মঘট শুরু করে। তাদের দাবীসমূহ: বিলাসপুরে একটি পূর্ণাঙ্গ ৪সি বিমানবন্দর গঠন করা উচিত; দিল্লি, মুম্বই, বেঙ্গালুরুের মতো মেট্রো শহরসমূহের সাথে উড়ান সংযোগ; বিলাসপুর বিমানবন্দরে বড় আকারের বিমানের অবতরণ ও উড্ডয়নের জন্য বিমানবন্দরের রানওয়ে সম্প্রসারণ করা।
বিলাসপুর বিমানবন্দরটি ৩সি কার্যক্রমের জন্য চালু করা হয় এবং জব্বলপুর ও এলাহাবাদ হয়ে দিল্লি যাওয়ার জন্য ২০২১ সালের মার্চ মাসে সাপ্তাহিক ৪X উড়ান পরিষেবা শুরু হয়। বিলাসপুর জেলার স্থানীয় বাসিন্দারা বিমানবন্দরকে ৩সি থেকে ৪সি বিভাগে উন্নীত করার জন্য ধর্মঘট অব্যাহত রেখেছেন।
মারিয়া ত্রিনিদাদ দেল সিদ

মারিয়া ত্রিনিদাদ দেল সিদ ( ২০ মে, ১৮৯৯ – ১৯ নভেম্বর, ১৯৯৬) ছিলেন একজন হন্ডুরান লেখিকা, সাংবাদিক এবং নারীবাদী কর্মী। তিনি হন্ডুরাসের নারীদের অধিকার আদায়ের লড়াইয়ের একজন মূল ব্যক্তিত্ব হিসাবে বিবেচিত হয়ে থাকেন।
মারিয়া ত্রিনিদাদ ডেল সিড ১৮৯৯ সালে হন্ডুরাস, ইন্টিবুসি, ম্যাগডালেনায় জন্মগ্রহণ করেছিলেন। তিনি হন্ডুরাস এবং এল সালভাদোর উভয় ক্ষেত্রেই তাঁর প্রাথমিক পড়াশোনা সমাপ্ত করেছিলেন।
১৯১৫ সালে ১৬ বছর বয়সে স্কুলশিক্ষক হওয়ার লক্ষ্য নিয়ে তিনি কোমায়গেলার গার্লস নর্মাল স্কুলে পড়াশোনা শুরু করেছিলেন। তিনি ১৯৮৮ সালে কোস্টারিকাতে অনুষ্ঠিত প্রথম মধ্য আমেরিকান শিক্ষা সম্মেলনে হন্ডুরাসের প্রতিনিধিত্ব করে শিক্ষায় তার সংশ্লিষ্টতা অব্যাহত রেখেছিলেন। 
তিনি ১৯৩৪ সালে প্রতিষ্ঠিত হন্ডুরাসের ভূগোল ও ইতিহাস সমিতির (সোসাইটি অফ জিওগ্রাফি অ্যান্ড হিস্ট্রি অফ হন্ডুরাস) মুখপাত্র হিসাবে দায়িত্ব পালন করেছিলেন। তিনি হন্ডুরান আন্তঃআমেরিকান সংস্কৃতি ইনস্টিটিউট, প্যান-আমেরিকান গোলটেবিল, জেলায়া সিয়েরা গ্রুপ, ন্যাশনাল ম্যাজেস্টেরিয়াম এবং উইমেন ইন্টারন্যাশনাল লিগ ফর পিস অ্যান্ড ফ্রিডমের সদস্যও ছিলেন। প্যান-আমেরিকানবাদের প্রবক্তা, তিনি ১৯৪৭ সালে নিউ অরলিন্সের আন্ত-আমেরিকান ইতিহাস কংগ্রেসে এবং প্যান-আমেরিকান ইউনিয়নে হন্ডুরাসের প্রতিনিধিত্ব করেছিলেন।
জিনেট কাওয়াস

ব্ল্যাঙ্কা জিনেট কাওয়াস ফার্নান্দেজ (১৬ জানুয়ারি, ১৯৪6 - ৬ ফেব্রুয়ারি ১৯৯৫) ছিলেন হন্ডুরাসের একজন পরিবেশবাদী কর্মী। তিনি ৪০০ টিরও বেশি প্রজাতির উদ্ভিদ এবং প্রাণী সংরক্ষণে ভূমিকা রাখার জন্য সমধিক পরিচিত ছিলেন। 
কাওয়াস মিগুয়েল পাজ বারাহোনা স্কুলে পড়াশোনা শুরু করেছিলেন এবং ১৯৬৭ সালে বিশেষজ্ঞ হিসাবরক্ষক এবং সার্টিফাইড পাবলিক অ্যাকাউন্ট্যান্টের উপাধি অর্জন করেন, এরপরে তিনি ১৯৭০এর দশকে আর্থিক প্রতিষ্ঠানে কাজ শুরু করেন। ১৯৭৭ থেকে ১৯৭৯ এর মধ্যে তিনি জিম ওয়াটের সাথে সাক্ষাত ও বিবাহবন্ধনে আবদ্ধ হন এবং ডামারিস এবং জাইমে নামে দুটি সন্তান জন্ম দেন। 
১৯৯৫ সালের ৬ ফেব্রুয়ারিতে সন্ধ্যা ৭:৪৫ টার দিকে, আটলান্টিডার তেলায় ব্যারিও এল সেন্ট্রোতে তার বাসায় দু'জন সন্দেহভাজন আততায়ী তাকে হত্যা করেছিল। সন্দেহভাজন খুনিদের মধ্যে একজন ছিলেন কর্নেল মারিও আমায়া ( তিগ্র্রে আমায়া), তিনি টেলা পুলিশ সদর দফতরে সার্জেন্ট ইসমাইল পেরদোমো এবং মারিও পাইনেদার ( চাপিন) সাথে দেখা করেছিলেন।।
মার্লিন আলভারেঙ্গা

মার্লিন আলভারেঙ্গা (জন্ম: ১৪ ফেব্রুয়ারি ১৯৮৫) হলেন একজন হন্ডুরান রাজনীতিবিদ এবং যাজক। ২০১৭ সালের ২২শে মে থেকে তিনি দুর্নীতি দমন দলের বর্তমান সভাপতি, ২০১৭ সালের সাধারণ নির্বাচনের রাষ্ট্রপতি প্রার্থী এবং ২০১৩ সাল থেকে জাতীয় কংগ্রেসের সদস্য।
মার্লিন তেগুসিগালপাতে একটি খ্রিস্টান ইভানজেলিকাল পরিবারে জন্মগ্রহণ করেছিলেন যেখানে রাজনীতি ছিল এক নিষিদ্ধ বিষয়। তিনি স্পেনের ডেনির নর্মাল স্কুল থেকে পড়াশোনা শেষ করেছিলেন এবং হন্ডুরাস প্রযুক্তি বিশ্ববিদ্যালয় (ইউটিএইচ) থেকে মানবসম্পদে স্নাতকোত্তর ডিগ্রি অর্জন করেছেন। 
২০১৩ সালে ডেপুটি নির্বাচিত হওয়ার আগে মার্লিন এবং তাঁর স্বামী, পুলিশ অফিসার রুবান সান্টোস রিভেরা যাজক ছিলেন, তাঁরা ঈশ্বরের বাক্য প্রচারের জন্য নিজেদের উৎসর্গ করেছিলেন। এই সময় মার্লিন তাঁর দ্বিতীয় সন্তানের জন্ম দেওয়ার প্রতীক্ষা করছিলেন। 
অভ্যন্তরীণ নির্বাচনে নাসরাল্লাকে পরাজিত করার পরে তিনি পিএসি সভাপতি নির্বাচিত হয়েছিলেন 
তিনি বিভিন্ন বিতর্কে জড়িত ছিলেন, যেমন হন্ডুরাসের জাতীয় সঙ্গীতের একটি অংশ পরিবর্তনের জন্য প্রস্তাব দায়ের করা, সমগ্র দেশকে ক্যাথলিক হতে আহ্বান জানানো, ২০১৮ সালে দল থেকে ওসমান চাভেজকে বহিষ্কার করা ইত্যাদি। ২০১৭ সালের নির্বাচনে তাঁকে নির্বাচনী জালিয়াতির অভিযোগে এবং ক্যাচিরোস অপরাধী সংস্থার অংশ বলে অভিযুক্ত করা হয়েছিল।
লরা জুনিগা ক্যাসেরেস

লরা জুনিগা ক্যাসেরেস হলেন একজন হন্ডুরান মানবাধিকার ও আদিবাসী অধিকারকর্মী।
তিনি হন্ডুরাসের সাম্যবাদী ও আদিবাসী সংস্থাসমূহের নাগরিক কাউন্সিল এবং হাগামোস লো ইম্পোসিবলের সদস্য। তিনি আমেরিকান রাজ্যসমূহের মানবাধিকার কমিশন সংস্থা এবং ২০১৯ জাতিসংঘের জলবায়ু পরিবর্তন সম্মেলনে উপস্থিত হয়েছিলেন। তিনি ২০১৬ সালের গণতান্ত্রিক জাতীয় সম্মেলনে ট্রান্স-প্যাসিফিক অংশীদারত্বের বিরুদ্ধে একটি সমাবেশে উপস্থিত হয়েছিলেন।
তিনি সক্রিয়কর্মী বার্তা ক্যাসেরেসের কন্যা, তাঁর পিতা ২০১৬ সালে খুন হয়েছিলেন।
মার্গারিটা দাবদৌব সিকাফি

মার্গারিটা দাবদৌব সিকাফি হলেন একজন হন্ডুরান রাজনীতিবিদ। তিনি সাধারণত মার্গি ডিপ হিসেবেই সমধিক পরিচিত। তিনি লা সেইবার প্রথম নারী নগরাধ্যক্ষ ছিলেন। ১৯৯৪ থেকে ১৯৯৮ সাল পর্যন্ত তিনি লা সেইবার নগরাধ্যক্ষ হিসেবে দায়িত্ব পালন করেন। নির্বাচনী রাজনীতিতে প্রবেশের আগে দাবদৌব স্ট্যান্ডার্ড ফ্রুট কোম্পানি নামক প্রতিষ্ঠানের মুখপাত্র হিসাবে কাজ করেছিলেন। রাষ্ট্রপতি ম্যানুয়েল জেলিয়া তাকে আতলান্তিদা বিভাগের গভর্নর নিয়োগ করেছিলেন। ২০০৯ সালে হন্ডুরা অভ্যুত্থানে জেলিয়াকে ক্ষমতাচ্যুত করার পর, দাবদৌব ঘোষণা করেন যে, তিনি “কারতিস্তা” ছিলেন না, অর্থাৎ গণভোটে সংবিধান সংস্কারের পক্ষে ছিলেন না। তবে, তিনি এই অভ্যুত্থানের বিরোধিতা করেন।
২০০৯ সালের সাধারণ নির্বাচনে দাবদৌব আতলান্তিদা লিবারেল পার্টির প্রার্থী হিসেবে জাতীয় কংগ্রেসে নির্বাচিত হন। ৩০,২৩৪টি ভোট (মোট বৈধ ভোটের ৩০.৭%) নিয়ে তিনি এই আসনে সর্বাধিক ভোট প্রাপ্ত লিবারেল প্রার্থী ছিলেন। এর আগে ২০০৮ সালে অনুষ্ঠিত লিবারেল পার্টির প্রাইমারিতে তিনি আতলান্তিদা থেকে ১২,৬০৩ ভোট (৬.৯৪%) পেয়ে দ্বিতীয় স্থান অর্জন করেছিলেন। তিনি “এলভিনিস্ট লিবারেল মুভমেন্টে”র (রাষ্ট্রপতিপ্রার্থী এলভিন সান্তোসের পক্ষে) প্রার্থী ছিলেন।
দাবদৌব তার নামানুসারে প্রতিষ্ঠিত “ফুন্দাসিয়ন মার্গি” নামক একটি দাতব্য প্রতিষ্ঠানের সভাপতি।
ভারতের বেসামরিক বিমান পরিবহন

ভারতের সিভিল এভিয়েশন বা "ভারতের বেসামরিক বিমান পরিবহন" ২০২০ সালের হিসাবে বিশ্বের তৃতীয় বৃহত্তম বেসামরিক বিমান পরিবহনের বাজার। ১৯১১ সালের, প্রথম বাণিজ্যিক বেসামরিক বিমান পরিবহনের উড়ানটি এলাহাবাদের একটি পোলা মাঠ থেকে যমুনা নদী পেরিয়ে নইনির দিকে যাত্রা করে ও মেইল পরিবহন করে।
মারিয়া মার্থা দিয়াজ ভেলাস্কেজ

মারিয়া মার্থা দিয়াজ ভেলাস্কেজ (জন্ম ৩০ আগস্ট ১৯৫১, তেগুসিগালপা) হলেন একজন হন্ডুরান রাজনীতিবিদ। তিনি ১৯৯৯ এবং ২০০৯ সালে মোট দুইবার হন্ডুরাস জাতীয় নারী ইনস্টিটিউটের মন্ত্রীর দায়িত্ব পেয়েছিলেন। হাজার হাজার চীনা নাগরিককে হন্ডুরান পাসপোর্ট বেআইনিভাবে বিক্রয়ের নিন্দার জন্য তিনি চিনাজোর নায়িকা (হিরোইনা দেল চিনাজো) হিসাবেও পরিচিত।
১৯৯৯ সালের ফেব্রুয়ারিতে দিয়াজকে সরকারী নারী অফিসের (জিএমও) একজন পরিচালক নিযুক্ত করা হয়েছিল। পরে তিনি সেটিকে জাতীয় নারী ইনস্টিটিউটে (আইএনএএম) রূপান্তরিত করেছিলেন। সামাজিক, অর্থনৈতিক, রাজনৈতিক এবং সাংস্কৃতিক ক্ষেত্রে লিঙ্গ সমতার উপর দৃষ্টি নিবদ্ধ করে চলমান উন্নয়ন প্রক্রিয়ায় নারীদের অন্তর্ভুক্ত করার জন্য আইএনএএম প্রতিষ্ঠিত হয়েছিল। দিয়াজ ২০০২ সালের জানুয়ারি পর্যন্ত আইএনএএম মন্ত্রীর পদে ছিলেন। 
২০০৯ এর জুলাইয়ে, দিয়াজ দ্বিতীয়বারের জন্য জাতীয় নারী ইনস্টিটিউটের মন্ত্রী নিযুক্ত হয়েছিলেন এবং ২০১০ সালের জানুয়ারি পর্যন্ত দায়িত্ব পালন করেছিলেন। তাঁর নিয়োগের ফলে কিছু প্রতিবাদ হয়েছিল এবং বিক্ষোভকারীরা তাঁকে আইএনএএম ভবনে ঢুকতে বাধা দেওয়ার চেষ্টা করেছিল।
ফাউন্ডেশন (অলাভজনক)

একটি ফাউন্ডেশন (দাতব্য প্রতিষ্ঠান নামেও পরিচিত) এক ধরনের অলাভজনক সংগঠন বা দাতব্য ট্রাস্টের একটি বিভাগ যা সাধারণত অনুদানের মাধ্যমে অন্যান্য দাতব্য সংস্থাগুলির জন্য তহবিল সংগ্রহ ও সরবরাহ করে। তবে সরাসরি দাতব্য ক্রিয়াকলাপেও জড়িত হতে পারে। ফাউন্ডেশনের মধ্যে রয়েছে দাতব্য প্রতিষ্ঠানসমূহ, যেমন গোষ্ঠী বা সম্প্রদায়ভিত্তিক ফাউন্ডেশন এবং ব্যক্তিগত ফাউন্ডেশন, যা সাধারণত একজন ব্যক্তি বা পরিবারের আর্থিক বৃত্তিদানের মাধ্যমে গড়ে ওঠে। তবে, "ফাউন্ডেশন" শব্দটি এমন সংস্থাগুলোর সাথেও ব্যবহার করা হয় যারা জনহিতকর কাজের সাথে জড়িত নয়। 
"ফাউন্ডেশনের" অধীনে আইনি ধারাগুলো কাঠামো ও উদ্দেশ্যের বিস্তৃতি বৈচিত্র্যময়। তবুও, কিছু সাধারণ কাঠামোগত উপাদান রয়েছে।
ফাউন্ডেশনের বেশির ভাগ আইনি কাগজপত্রে উপরের কয়েকটি বিষয় অবশ্যই নথিভুক্ত হতে হয়। অন্যান্য ক্ষেত্রে তত্ত্বাবধায়ক কর্তৃপক্ষের তদন্তের অধীনে বাকি বিষয়গুলো সরবরাহ করা যেতে পারে।
পুরো ইউরোপ জুড়ে সাধারণত ফাউন্ডেশনের অনুমোদিত কোনো আইনি সংজ্ঞা নেই। ফাউন্ডেশনের জন্য ইউরোপিয় আইনসভার একটি প্রস্তাব ছিল, ইইউ সদস্য দেশগুলোর মধ্যে একটি আইনি ফরম থাকবে যার মাধ্যমে ফাউন্ডেশনের স্বীকৃত আইনি সংজ্ঞা তৈরি করবে। তবে এই প্রস্তাবটি জনপ্রতিনিধিদের স্থায়ী কমিটি পাশ না করাতে ২০১৫ সালে খারিজ হয়ে যায়।
প্যাট্রিসিয়া রোদাস

প্যাট্রিসিয়া রোদাস (জন্ম: ২২ জুন ১৯৬০) হলেন একজন হন্ডুরান রাজনীতিবিদ এবং হন্ডুরাসের একজন প্রাক্তন পররাষ্ট্রমন্ত্রী ও হন্ডুরাস লিবারাল পার্টির শীর্ষস্থানীয় সদস্য। ২০০৯ সালের জুলাইয়ে পদচ্যুত হয়ে তিনি পরবর্তীকালে লিবার্টি অ্যান্ড রিফান্ডেশন পার্টি প্রতিষ্ঠায় ভূমিকা পালন করেছিলেন।
হন্ডুরাস জাতীয় কংগ্রেসের প্রাক্তন রাষ্ট্রপতি মোডেস্তো রোদাস আলভারাদোর কন্যা প্যাট্রিসিয়া রোদাস নিজের রাজনৈতিক কর্মজীবন শুরু করেছিলেন লিবারেল পার্টিতে, দলের কেন্দ্রীয় কার্যনির্বাহী পরিষদের সভাপতির ভূমিকায় অবতীর্ণ হয়ে। পরে তিনি ম্যানুয়েল জেলিয়ার সরকারের পররাষ্ট্রমন্ত্রী হয়েছিলেন।
২০০৯ হন্ডুরান সাংবিধানিক সংকট চলাকালীন তাঁকে হন্ডুরান সামরিক বাহিনী দ্বারা বন্দী করে রাখা হয়েছিল এবং তাঁকে মেক্সিকোতে নির্বাসনে বাধ্য করা হয়েছিল। সেখানে থাকাকালীন তিনি রাষ্ট্রপতি পদ ফিরে পাওয়ার চেষ্টায় জেলায়ার মুখপাত্র হয়েছিলেন।
গাব্রিয়েলা নুনেজ

গাব্রিয়েলা নুনেজ এনাবে হলেন হনডুরাসের কংগ্রেসওম্যান, বাজেট ও অর্থ কমিটির সভাপতি এবং অন্তর্বর্তীকালীন রবের্তো মিকেলেতির সরকারের অধীনে দুইবারের অর্থমন্ত্রী। তিনি এর আগে ২০০৬-২০০৭ সালে কার্লোস ফ্লোরসের সরকারের অধীনে অর্থমন্ত্রী এবং ১৯৯৮–২০০২ সাল পর্যন্ত কেন্দ্রীয় ব্যাংকের সভাপতির পদে ছিলেন। ১৯৯৪-১৯৯৬ সাল পর্যন্ত তিনি ওয়াশিংটন ডিসির আইএডিবি-এর পরিচালনা পর্ষদে ছিলেন। ২০১০ থেকে ২০১১ সাল অবধি তিনি বিশ্বব্যাংক এবং আইএডিবি-র স্বতন্ত্র আন্তর্জাতিক পরামর্শক ছিলেন।
বেসরকারি ক্ষেত্রে তিনি ব্যাঙ্কো আটলান্টিদার ভাইস-প্রেসিডেন্ট ছিলেন এবং হন্ডুরাসের এসোসিয়েসিয়ান ডি ইনস্টিটিউসিওনস বানকারিয়াসের পরিচালনা পর্ষদের সদস্য ছিলেন। তিনি আন্তঃআমেরিকান মতবিনিময় সংস্থার সদস্য।
নুনেজ ১৯৮৪ সালে ইউনিভার্সিড ন্যাসিওনাল অটোনোমা দে হন্ডুরাস থেকে অর্থনীতিতে ডিগ্রি অর্জন করেছিলেন এবং ১৯৮৯ সালে নিউ ইয়র্ক ইউনিভার্সিটি অব নিউইয়র্ক বিশ্ববিদ্যালয়ে আন্তর্জাতিক অর্থনীতিতে মাস্টার্সের জন্য ফুলব্রাইট বৃত্তি পেয়েছিলেন
দরিস গুতেরেস

দরিস আলেজান্দ্রিনা গুতেরেস (জন্ম: ২১ আগস্ট ১৯৪৭ ) হলেন হন্ডুরানের একজন আইনজীবী এবং রাজনীতিবিদ। তিনি বর্তমানে ইনোভেশন অ্যান্ড ইউনিটি পার্টির অন্তর্ভুক্ত হন্ডুরাস জাতীয় কংগ্রেসে প্রতিনিধি। জনপ্রিয় হন্ডুরান সংস্কৃতিতে তিনি "নৃত্য প্রতিনিধি" (দ্য ড্যান্সিং রিপ্রেজেনন্টেটিভ) ডাকনামেও পরিচিত।
দরিস গুতেরেস ১৯৪৭ সালের ২১ আগস্টে তেগুসিগালপায় জন্মগ্রহণ করেছিলেন। তিনি মার্থা গুতেরেস ও আরমান্দো উক্লেস সিয়েরার কন্যা এবং জোসে দে লা পাজ হেরেরার বোন। তিনি তার একক মা এবং নানীর কাছে বড় হয়েছিলেন। গুতেরেস তার প্রাথমিক পড়াশুনা সম্পন্ন করেছিলেন ইউনিভার্সিদেদ জোসে সিসিলিও দেল ভালেতে। তারপরে তেগুসিগাল্পার স্যাক্রেড হার্ট ইনস্টিটিউট থেকে উচ্চতর নম্বর প্রাপ্ত শিক্ষক হিসাবে স্নাতক হয়েছিলেন। তিনি সান্তা বারবারা বিভাগের ত্রিনিদাদে তার প্রথম শিক্ষকতার চাকরি পেয়েছিলেন এবং ১৪ বছর সেখানে শিক্ষক হিসেবে কাজ করেন। সংগঠিত শ্রম নিয়ে কাজ করার সময় তিনি রাজনীতিতে প্রবেশের সিদ্ধান্ত নেন এবং ১৯৯৫ সালে তিনি মাতাস ফানেজের বিকল্প উপ-উপাধিকারী হিসাবে ডেমোক্র্যাটিক ইউনিফিকেশন পার্টিতে যোগদান করেছিলেন।
২০১৫ সালের ডিসেম্বরে দরিস গুতেরেস মেক্সিকান ইনস্টিটিউট অফ ইভ্যালুশন থেকে মায়া পুরস্কারে ভূষিত হয়েছিলেন।
বেয়াত্রিজ ভালে

দেলিয়া বেয়াত্রিজ ভালে মারিচাল (জন্ম ২ নভেম্বর ১৬৬) হলেন একজন হন্ডুরান দন্ত চিকিৎসক, কূটনীতিক, রাজনীতিবিদ এবং টেলিভিশন উপস্থাপিকা। তিনি কানাডায় প্রেরিত হন্ডুরাস রাষ্ট্রদূত, পররাষ্ট্র বিষয়ক উপাচার্য এবং লিবার্টি অ্যান্ড রিফান্ডেশন পার্টির জাতীয় কংগ্রেসে সহকারী হিসাবে কাজ করেছেন।
বেয়াত্রিজ ভালে ১৯৬৬ সালের ২ নভেম্বর তেগুসিগালপার একটি ধনী পরিবারে জন্মগ্রহণ করেছিলেন। তার বাবা ছিলেন একজন প্রকৌশলী, যিনি খুন হয়েছিলেন, আর মা ছিলেন গৃহিণী। তার ভাই গিলারমো ভালেও একজন রাজনীতিবিদ এবং ইনোভেশন অ্যান্ড ইউনিটি পার্টির সভাপতি। ১৯৮২ সালে, তিনি এলভেল বাইলিঙ্গুয়াল ইনস্টিটিউট থেকে স্নাতক হন। তার একটি মেয়ে রয়েছে।
তিনি হন্ডুরাস জাতীয় স্বায়ত্তশাসিত বিশ্ববিদ্যালয়ের দন্তচিকিৎসা অনুষদ থেকে দন্তচিকিৎসা বিষয়ে পড়াশোনা শেষ করেছিলেন, যেখানে তিনি ১৯৮৯ সালে ডেন্টাল সার্জারির ডাক্তার হিসাবে স্নাতক হন। পরে তিনি তার স্বামীর সাথে মেক্সিকো ভ্রমণ করেছিলেন, তবে খুব শীঘ্রই গর্ভাবস্থার কারণে হন্ডুরাস ফিরে আসেন এবং অল্প সময়ের জন্য দন্তচিকিৎসা করেন।
২০০৮ সালের সেপ্টেম্বরে রাষ্ট্রপতি মানুয়েল জেলায়া তাকে পররাষ্ট্র বিষয়ক সচিবালয়ের ভাইস চ্যান্সেলর নিযুক্ত করেছিলেন। ২৯ শে জুন ২০০৯- এর অভ্যুত্থানের পরে, তিনি "ডি ফেক্টো" সরকার কর্তৃক জেলিয়ার কর্মকর্তাদের উপর নির্যাতনের নিন্দা জানিয়েছিলেন এবং বলেছিলেন যে অনেক কর্মী এতে দেশ ছাড়তে বাধ্য হয়েছে।
গ্রাসিয়েলা বোগ্রান

গ্রাসিয়েলা বোগ্রান (১৯ অক্টোবর ১৮৯৬- ২০০০) ছিলেন একজন হন্ডুরান শিক্ষিকা, লেখিকা এবং নারী অধিকারকর্মী। তিনি নারীদের ভোটাধিকারের লড়াই সহ শ্রমিক সঙ্ঘের আন্দোলন এবং রাজনৈতিক প্রতিবাদ উভয় ক্ষেত্রেই জড়িত ছিলেন। তিনি নারীবাদী জার্নাল "আলমা লাতিনার" সম্পাদক হিসাবেও সুপরিচিত ছিলেন। নারীদের ভোটাধিকার অর্জনের পরে তাকে জনশিক্ষা বিভাগে মন্ত্রিসভায় দায়িত্বে নিয়োগ দেওয়া হয়েছিল। ১৯৬৩ সালে মাদ্রিদে তিনি হিস্পানিক সংস্কৃতি ইনস্টিটিউটের সদস্য হিসাবে নির্বাচিত হয়েছিলেন।
গ্রাসিয়েলা বোগ্রান রদ্রিগেজ ১৯৯৯ সালের ১৯ অক্টোবর হন্ডুরাসের সান্তা বারবারার সান নিকোলাসে পেট্রোনা রদ্রিগেজ এবং মার্কো আন্তোনিও বোগ্রান দম্পতির ঘরে জন্মগ্রহণ করেছিলেন। তিন ভাইবোনের মধ্যে তিনি ছিলেন সবার বড়, পেট্রোনা "এলভিরা" (জন্ম ১৯০৪) নামে তাঁর একটি বোন এবং নেপোলিয়ান নামে একটি ভাই (জন্ম ১৯০৭) ছিল। তাঁর পরিবার ব্রিটিশদের ফরাসি উপনিবেশ রোমন বোগ্রান থেকে ১৯ শতকের গোড়ার দিকে হন্ডুরাস এসেছিল। সেইসূত্রে তিনি লুইস বোগ্রেন এবং ফ্রান্সিসকো বোগ্রিন উভয় রাষ্ট্রপতির সাথে সম্পর্কযুক্ত ছিলেন ।
প্রাথমিক শিক্ষা সমাপ্ত করার পরে, বোগ্রান ১৯১৪ সালে এস্কুয়েলা নরমাল ডি সেওরিটাস (লেডিজ নরমাল স্কুল) থেকে স্নাতক হন এবং শিক্ষক হিসাবে কাজ শুরু করেছিলেনন। ১৯১৬ সালে তিনি কবি রুবান বার্মাডেজ মেজাকে বিয়ে করেছিলেন এবং পরবর্তীকালে তাঁদের তিনটি সন্তান হয়েছিল: গ্রাসিয়েলা, রুবেন এবং রবের্তো। তাঁদের বিবাহবিচ্ছেদ হওয়ার পরে তিনি আবার উত্তর আমেরিকার ব্যবসায়ী আলভিন এম ব্যারেটের সাথে বিবাহ বন্ধনে আবদ্ধ হয়েছিলেন। 
২০০০ সালে হন্ডুরাসের সান পেড্রো সুলায় বোগ্রান মারা যান। তিনি তাঁর যুগের শীর্ষস্থানীয় নারী অধিকার কর্মী এবং অনুগ্রাহক হিসাবে স্মরণীয়।
জুলিয়েতা কাস্তেলানোস

জুলিয়েতা কাস্তেলানোস (জন্ম: ৮ জানুয়ারি, ১৯৫৪) হলেন একজন হন্ডুরান সমাজবিজ্ঞানী এবং ২০০৯ সাল থেকে তিনি হন্ডুরাস জাতীয় স্বায়ত্তশাসিত বিশ্ববিদ্যালয়ের (ইউএনএইচ) ডিন। তিনি মাদক চক্র এবং পুলিশ দুর্নীতি দুটোকেই কেন্দ্র করে হন্ডুরাস সহিংসতার বিরুদ্ধে প্রচারণা চালানোর জন্য পরিচিত। তিনি বিচারিক ও পুলিশি উভয় সংস্কারের পক্ষে ছিলেন। তিনি ২০০৪ সালে ইউএনএইচ-এ অবজারভেরিও দে লা ভায়োলেন্সিয়া (ভায়োলেন্স অবজারভেটরি) প্রতিষ্ঠা করেছিলেন, এটি এমন একটি কেন্দ্র যা হন্ডুরাসে সংগঠিত বিভিন্ন অপরাধের পরিসংখ্যান বিশ্লেষণ করে। তিনি ট্রুথ অ্যান্ড ও রিকনসিলায়াশন কমিশনেরও সদস্য ছিলেন। ২০০৯ সালের অভ্যুত্থানের পরে রাষ্ট্রপতি ম্যানুয়েল জেলায়াকে ক্ষমতাচ্যুত করার সাথে সম্পর্কিত বিষয়াদি পরিষ্কার করার দায়িত্ব দেওয়া হয়েছিল এই কমিশনকে। 
২০১২ সালের এপ্রিলে মার্টিন লুথার কিং জুনিয়র ফাউন্ডেশন এবং আন্ত আমেরিকান সংস্কৃতি হন্ডুরান ইনস্টিটিউটের পৃষ্ঠপোষকতায় আয়োজিত অনুষ্ঠানে জুলিয়েতা কাস্তেলানোসকে উদ্বোধনী মার্টিন লুথার কিং জুনিয়র পুরস্কার প্রদান করা হয়েছিল। 
২০১৩ সালের মার্চে মার্কিন পররাষ্ট্র দফতর থেকে তিনি আন্তর্জাতিক সাহসী নারী পুরস্কার পেয়েছিলেন মার্কিন পররাষ্ট্রমন্ত্রী জন কেরি এবং ফার্স্ট লেডি মিশেল ওবামা এই পুরস্কারটি উপস্থাপন করেছিলেন।
দিনা মেজা

দিনা মেজা হলেন একজন হন্ডুরান সাংবাদিক, মানবাধিকার রক্ষাকারী এবং ঝুঁকিপূর্ণ সাংবাদিকদের সমর্থনকারী সংস্থা পিইএন হন্ডুরাসের প্রতিষ্ঠাতা।
দিনা মেজা ১৯৭২ সালে কর্তেস হন্ডুরাসের কোফ্রাদিয়ায় জন্মগ্রহণ করেছিলেন।
দিনা মেজা মূলত মানবাধিকারের অপব্যবহার এবং লঙ্ঘনের উপর গুরুত্ব দিয়ে কাজ করেন। ১৯৮৯ সালে তার বড় ভাইকে সামরিক বাহিনী অপহরণ এবং নির্যাতন করেছিল। তার এই অভিজ্ঞতাই তাকে হন্ডুরাসে মানবাধিকার লঙ্ঘনের বিষয়ে প্রতিবেদন শুরু করতে উদ্বুদ্ধ করেছিল। ঝুঁকিপূর্ণ হওয়া সত্ত্বেও তিনি তার তিন সন্তানকে তার অব্যাহত কাজের অনুপ্রেরণা হিসাবে উল্লেখ করে থাকেন।
২০০৭ সালে দিনা মেজা ঝুঁকিপূর্ণ সাংবাদিকদের জন্য অ্যামনেস্টি ইন্টারন্যাশনাল ইউকে-র বিশেষ পুরস্কার পেয়েছিলেন। ২০১৪ সালে তাকে অক্সফাম নোভিব/পিইএন আন্তর্জাতিক মতপ্রকাশ স্বাধীনতা পুরস্কার প্রদান করা হয়েছিল।